مستەفا کازمى لەبارەى روداوەکانى ئەمڕۆى بەغدا راگەیەندراوێکى بڵاوکردەوە\nبڕیارێکى نوێ لەحکومەتى هەرێمەوە\n’’پارێزگار و ئاسایش و زانکۆکان’’..کۆبوونەوەیەکى باڵا لەسلێمانى لەسەر خۆپیشاندانى خوێندکارا\n2021.05.26 - 21:22\nمستەفا کازمى، سەرۆک وەزیرانى عێراق و فەرماندەى هێزە چەکدارەکانى عێراق راگەیەندراوێکى لەبارەى رووداوەکانى ئەمڕۆى شارى بەغدا بڵاوکردەوە.\nمستەفا کازمی، سەرۆک وەزیرانی عێراق (26ی ئایاری 2021) لە ڕاگەیەندراوێکدا ئاماژەى بەوە کرد "ئەمڕۆ هێزێکی ئەمنی یاداشتێکی یاسایی دەستگیرکردنی کەسێکی تاوانبار بەماددەی چواری تیرۆریان جێبەجێ کردووە" .\nئاماژەی بەوەشکرد "ئەو تاوانبارە تائێستا لەلایەن فەرماندەیی ئۆپڕاسیۆنە هاوبەشەکانەوە دەستبەسەرە تا ئەوکاتەی لێکۆڵینەوەکان لەبارەی ئەو تۆمەتانەی کە ئاراستەی ئەو کەسە کراوە کۆتاییان دێت".\nکازمی ئاماژەی بەوەشکرد "لیژنەیەکی هاوبەش لەو بارەیەوە پێکهێنراوە، نمایشی سەربازی لەلایەن گروپە چەکدارەکانەوە سەرپێچییەکی مەترسیدار و گەورەی یاسا و دەستوری عێراقە، بۆیە فەرمانمان کردووە بەپەلە لێکۆڵینەوە لەو پێشێلکاریانە بکرێت".\nکازمی لەڕاگەیەندراوەکەدا دواشی کرد "پاراستنی ئاسایشی هاوڵاتیی و وڵات نەکرێت بە قوربانی سەرکێشی هیچ کەس و لایەنێک و دەبێت لەم کاتە مێژووییەدا هەموو لایەنەکان بەپرسیارێتی ئەم دۆخە بگرنە ئەستۆ و بەرژەوەندی وڵات و نیشتیمان پێش بخەن.\nئەمڕۆ (26ی ئایاری 2021) سەرچاوەیەک لەحکومەتی عێراق ڕایگەیاند، لیژنەیەکی هاوبەش کەپێکهاتووە لە دەزگاکانیی هەواڵگریی سەربازی، ناوخۆ، ئۆپراسیۆنە هاوبەشەکان وحەشدی شەعبی لێکۆڵینەوە لەو تۆمەتانە دەکەن کەئاراستەی دەستگیرکراو قاسم مەحمود موسلح کراوە.\nسەرچاوەکە جەختی لەوەشکردەوە "بەپێی ڕێکارە سەربازییەکان و یاساییەکان، لێکۆڵینەوە لەگەڵ تاوانباری دەستگیرکراو قاسم مەحمود موسلح دەکرێت، فەرماندەی ئۆپڕاسیۆنەکانیی حەشدی شەعبی لەپارێزگای ئەنبار".\nهەر ئەمڕۆ( 26ی ئایاری 2021) شانەی ڕاگەیاندنی ئەمنیی عێراق ڕایگەیاند، قاسم مەحمود کەریم، فەرماندەی ئۆپراسیۆنەکانی حەشدی شەعبی لەپارێزگای ئەنبار بەگوێرەی یاداشتێکی فەرمیی داداگا وماددەی چواری تیرۆردەستگیر کراوە.\nشانەکە لەڕاگەیەندرواێکدا کە وێنەیەکی دەست" ناس کورد" کەوتووە، بڵاویکردەوە،" لەسەر ڕۆشنایی یاداشتێکی داداگا کە لە 21ی ئایاری 2021 دا دەرچووە و پەپێی ماددەی چواری تیرۆر،هێزێکی ئەمنیی بەربەیانی ئەمڕۆ تاوانبار قاسم مەحمود کەریم موسلیح، فەرماندەی ئۆپڕاسیۆنەکانیی حەشدی شەعبی لە پارێزگای ئەنبار دەستگیرکردووە".\nئاماژە بەوەشکراوە،"لە ئێستادا لیژنەیەکی لێکۆڵینەوەی هاوبەش لێکۆڵینەوە لەو تۆمەتانە دەکات کە ئاراستەی تاوانبارەکە کراوە".\nشانەکە جەختیی لەوەشکردووەتەوە،" هەموو دەزگا ئەمنییەکان لەژێررکێف وکۆنتڕۆڵی فەرماندەیی گشتی هێزە چەکدارەکاندایە، ئۆپڕاسۆنەکەش لەدژی هیچ لایەنێک وکەسێدا ئەنجامنەدراوە وهێزە ئەمنییەکان نییەتی ئەوەیان نییە هیچ لایەنێک بکەن بە ئامانج".\nلای خۆشییەوە نێردەی تایبەتی ئەمینداریی گشتی نەتەوە یەکگرتووەکان لە عێراق سەرکۆنەی هەڵکوتانە سەر بارەگاکانی حکومەتی کرد لە ناوچەی سەوز و ڕایگەیاند، هەموو دۆسێیەکی دەستگیرکردن دەبێت بەپێی ڕێکاریی یاسایی خۆی هەنگاو بنێت، بۆ هیچ کەس نییە بە نمایشی سەربازی پرسەکان یەکلایی بکاتەوە.\nجینین پلاسخارت، نێردەی تایبەتی ئەمینداریی گشتی نەتەوە یەکگرتووەکان لە عێراق (26ی ئایاری 2021) لە بڵاوکراوەیەکدا ڕایگەیاند "هەموو دۆسێیەکی دەستگیرکردن دەبێت بەپێی ڕێکاریی یاسایی خۆی هەنگاو بنێت بۆ هیچ کەس نییە بە نمایشی سەربازی پرسەکان یەکلایی بکاتەوە".\nوتیشی"نابێت هیچ کەس و لایەنێک هەوڵ بدات پرسەکان لەڕێگەی نمایشی سەربازییەوە یەکلایی بکاتەوە، ئەو ڕەفتارانە دەوڵەتی عێراق لاواز دەکات و هاوڵاتیانی عێراق زیاتر بڕوایان بەحکومەت و دامەزارەکانی نابێت، کەس لەسەرووی یاساوە نییە".\nقسەکانی پلاسخارات لەکاتێکدایە کە ئێوارەی ئەمڕۆ( چوارشەممە) گروپە چەکدارەکان بەپۆشاکی ڕەشەوە و لەنزیک پەرژینەکان و دەرگاکانیی ناوچەی سەوز بڵاوەیانکرد ئەوەش دوای ئەوەی کە ئەمڕۆ هێزێکی ئەمنیی سەربە حکومەت، قاسم مەحمود موسلح، فەرماندەی ئۆپراسۆنەکانیی حەشدی شەعبیان لەپارێزگای ئەنبار بەتۆمەتی تیرۆر دەستگیرکرد.\nناوەڕۆکی کۆبوونەوەی مستەفا کازمی و حەیدەر عەبادی\n2021.06.05 - 21:33\nقوباد تاڵەبانى ناوەڕۆکى کۆبوونەوەکەى لەگەڵ مستەفا کازمى ئاشکرا کرد\n2021.06.02 - 20:39\nمستەفا كازمى: يان من يان حەشدی شەعبی\n2021.06.02 - 10:05\nیوسف محەمەد ئاواتێکى نەوشیروان مستەفا ئاشکرادەکات\n2021.05.19 - 12:12\nلیژنەى یاسایی پەرلەمان دوا هەوڵەکان بۆ گۆڕانکاریى وەزارى لە کابینەکەى کازمى ئاشکرا دەکات\n2021.06.08 - 09:03\nکازمى و بافڵ تاڵەبانى میکانیزمى ناردنی پشکى ھەرێم تاوتوێدەکەن\n2021.06.06 - 20:20\nبەرپرسێکى حەشد: حکومەتى کازمى مەترسیدارترین هەڵە دەکات\n2021.06.05 - 18:10\nپاتریارکی کلدانییەکان لە عێراق و جیهان پەیامێک ئاراستەى کازمى دەکات\n2021.06.04 - 19:03


"نێتفلیکس" مافی بڵاوکردنەوەی جیهانی "وەرزی کەرکەدەن" لە دەرهێنانی "بەهمەن قوبادی" کڕیی.\nماڵپەڕیی سینەمایی "نێت فلیکس" بۆ یەکەمین جار، فیلمی سینەماکارێکی کوردیی بە پێی گرێبەستێک مافی بڵاوکردنەوەی جیهانی فیلمی سینەمایی "وەرزی کەرکەدەن" لە درەهێنانی "بەهمەن قوبادی" کڕیی.\nئەوە بۆ یەکەمین جارە کە "نێت فلیکس" ماڵپەڕیی ناوداریی ئەمەریکی بەرهەمی سینەماکارێکی کورد بکڕێت و لە ئاستی دنیادا بڵاویی بکاتەوە، کە ئەوەش لە ڕێگای بەرهەمێکی سینەماکاری ناوداری کورد "بەهمەن قوبادی"یە و کڕینی فیلمی سینەمایی "وەرزی کەرکەدەن" لەو ئاستەدا شانازییەکە بۆ نەتەوەی کورد و سینەمای کوردستان.\nفیلمی سینەمایی "وەرزی کەرکەدەن" لە درەهێنانی "بەهمەن قوبادی" و بە ڕۆڵ بینینی "بێهرووز وسووقی" ئەفسانەی سینەمای ئێران، "مۆنیکا بلووچی" ئەستێرەی ناوداری سینەمای جیهان، چەندین ئەکتەری بەناوبانگی سینەمای تورکیا، لەوانە: "یەڵماز ئەردوگان"، "بئلجیم بێلگین"، "بێن سات"، "ئاڕش لەباف" گۆرانیبێژی ناوداری ئێرانی و بە بەڕێوەبەریی وینەگرتنی "توورەج ئەسڵانی" وێنەگریی ئەزموونخوازیی سینەمای ئێران و کوردستان؛ دوای نمایش لەسەر پەردەی سینەماکانی جیهان و بەشداریی لە فیستیڤاڵە جۆراوجۆرەکانی فیلم لە ئاستی دنیادا و بەدەستهێنانی چەندین خەڵاتی گرینگی نێودەوڵەتی، بەم دوایانە بە پێی گرێبەستێک لە لایەن ماڵپەڕیی سینەمایی "نێت فلیکس" مافی بڵاوکردنەوەی جیهانی کڕدرا و هۆگرانی هونەریی سینەما لە سەرتاسەری جیهان، دەتوانن لە ڕێگای ماڵپەڕیی ئەنتەڕنێتی زەبەلاحی مەزنی دنیای سینەما ئەم بەرهەمە ببیین.\n"وەرزی کەرکەدەن" پێنجەمین بەرهەمی "بەهمەن قوبادی" کە لە لایەن کۆمپانیای نێودەوڵەتی "وایلد بانچ" لە ئاستی جیهاندا بڵاوکراوەتەوە، تا ئێستا لە فیستیڤاڵی گرینگی جۆراوجۆری نێودەوڵەتی نمایشکراوە، لەوانە: بەشی سەرەکی شەستەمین خولی فیستیڤاڵی نێودەوڵەتی فیلمی "سان سباستییەن" لە وڵاتی ئیسپانیا، بەشی تایبەتی سی و حەوتەمین خولی فیستیڤاڵی نێودەوڵەتی فیلمی "تۆرێنتۆ" لە وڵاتی کەنەدا، چل و دووهەمین خولی فیستیڤاڵی نێودەوڵەتی فیلمی "ڕۆتێردام" لە وڵاتی هۆڵەندا، چل و هەشتەمین خولی فیستیڤاڵی نێودەوڵەتی فیلمی "کارلۆڤی ڤاری" لە وڵاتی کۆماری چیک، سی و شەشەمین خولی فیستیڤاڵی نێودەوڵەتی فیلمی "یۆتۆبۆری" لە وڵاتی سوید، فیستیڤاڵی نێودەوڵەتی فیلمی "ئسپۆلێتۆ" لە وڵاتی ئیستالیا، دەیەمین خولی فیستیڤاڵی نێودەوڵەتی فیلمی "دۆبلین" لە وڵاتی ئیرلەندا، یازدەیەمین خولی فیستیڤاڵی نێودەوڵەتی فیلمی "برۆکسێل" لە وڵاتی بەڵجیکا، پەنجاوسێیەمین خولی فیستیڤاڵی نێودەوڵەتی فیلمی "تسالۆنیکی" لە وڵاتی یۆنان، هەژدەیومین خولی فیستیڤاڵی نێودەوڵەتی فیلمی "بووسان" لە وڵاتی کۆریای باشوور، سێزدەیەمین خولی فیستیڤاڵی نێودەوڵەتی فیلمی "فیلمەکس" لە وڵاتی ژاپۆن، دوازدەیەمین خولی فیستیڤاڵی نێودەوڵەتی فیلمی "مەغریب"، نۆیەمین خولی فیستیڤاڵی نێودەوڵەتی فیلمی "کۆسمۆڕاما" لە وڵاتی نۆڕوێژ، هەشتەمین خولی فیستیڤاڵی فیلمی کوردی "لەندەن" لە وڵاتی بەریتانیا، نۆزدەیەمین خولی فیستیڤاڵی فیلمە ئێرانییەکانی "بۆستۆن" لە وڵاتی ئەمەریکا و ... .\nفیلمی سینەمایی "وەرزی کەرکەدەن" بە بەشداریی لەم ڕووداوە سینەماییانە، چەندین خەڵاتی گرینگی بۆخۆی مسۆگر کردووە، لەوانە: خەڵاتی باشترین وێنەگرتن لە بەشی سەرەکی شەستەمین خولی فیستیڤاڵی نێودەوڵەتی فیلمی "سان سباستییەن" لە وڵاتی ئیسپانیا بۆ "توورەج ئەسڵانی" بەڕێوەبەریی وێنەگرتنی ئەم بەرهەمە سینەماییە، خەڵاتی باشترین وێنەگرتن لە شەشەمین ڕێوڕەسمی خەڵاتەکانی ئیسکرین "ئاسیا پەسیفیک" لە وڵاتی ئوستوڕاڵیا بۆ "توورەج ئەسڵانی"، خەڵاتی "بۆقی نوقرەیی" باشترین وێنەگرتن لە شەشەمین خولی فیستیڤاڵی پسپۆڕانەی وێنەگرانی سینەما لە فیستیڤاڵی نێودەوڵەتی فیلمی "پلووس کامێڕائیمەیج" لە وڵاتی پۆڵەندا بۆ "توورەج ئەسڵانی" و هەروەها خەڵاتەکانی باشترین وێنەگرتن، باشترین بەرهەمی هونەریی و باشترین دیمەنە تایبەتەکان لە حەوتەمین خەڵاتەکانی ساڵانەی "سینەمایی ئاسیا" لە وڵاتی هۆنگ کۆنگ.\nبۆ بینینی فیلمی سینەمایی "وەرزی کەرکەدەن" سەردانی لینکی خوارەوە بکەن:


تۆڵهەڵدان زیلان: بەدرێژایی مێژوو تا ئەمڕۆ، هیچ گەلێ بەئەندازەی کورد لەناو هەوڵ و تێکۆشاندا نەبووە، بەڵام هێڵی خیانەت وایکردووە گەلی کورد بێ دەستکەوت بێت. – Nûçe Ciwan\nin تەواوی هەواڵەکان, دۆسیەی تایبەت, سەردێڕ, گشتی, هەواڵ\nتۆڵهەڵدان زیلان ، ئەندامی کۆردیناسیۆنی کەجەرە، لە دیمانەیەکی تایبەتدا، باسی دواین پێشهاتەکانی کوردستانیان کرد و شرۆڤەی ڕووداوەکانیان کرد و وتیان تاکە بەربەستێ ڕێگرە لەبەردەم دەستکەوتەکانی گەلی کوردا، خیانەت و هێڵی خیانەتە، کە بنەماڵەی بارزانی سەرۆکایەتی دەکەن.\nتۆڵهەڵدان زیلان سەرەتای قسەکانی لە مێژووی کوردەوە دەستی پێکرد و وتی: گەلی کورد بەردەوام لە ژێر هێرش و داگیرکاری دابووە، بەردەوام دوژمنانی کورد ویستویانە گەلی کورد بچەوسێننەوە و لە ناوی بەرن، و گەلی کورد لە مافەکانی بێبەش بکەن. بەڵام گەلی کورد لە کۆنەوە تا ئەمڕۆ بە خۆڕاگری تێکۆشانی کردووە، هەوڵی ئەوەی داوە ناسنامە و کلتوری خۆی بپارێزێ، بەرامبەر هەر هێرش و داگیرکاریەک وەستاوەتەوە و هیچ کاتێ داگیرکاری قبوڵ نەکردوە.\nلە درێژەی قسەکانیدا تۆڵهەڵدان زیلان وتی: لەدوای سەدەی بیستەمەوە کوردستان دابەشکرا بەسەر چوار پارچەدا، گەلی کورد لە هەرچوار پارچە لە خەبات و تێکۆشانی بەردەوامدا بووە، دەستکەوتێک کە ئێستا بۆ گەلی کورد لە باشور و ڕۆژئاوای کوردستان بەدەستهاتووە بەرهەمی ئەو تێکۆشانەیە.\nزیلان لە قسەکانیدا باسی خەتی خیانەتی کرد و وتی: لەگەڵ ئەو خۆڕاگری و بەرخۆدانیەدا، ئەمڕۆ دەبینن خەتی خیانەت لە کوردستاندا هەیە، کوردەواری وتەنی «ئەگەر دار کرمی خۆی نەبێت، هەزار ساڵ تەمەنێتی»، لە مێژووی کورد و لەچەندەها داستانی خۆڕاگریدا دەبین، کە کۆمەڵە کەسانێ هەبوون، لە خەتی خۆیان دوور کەوتونەتەوە و چونەتە ناو خەتی خیانەت، ئاستەنگیان لەبەردەم گەلی کوردا دروست کردووە و نەیانهێشتووە بگات بە ئامانجەکانی خۆی. ئەمەش سیاسەتێکە دوژمن بەڕێوەی دەبێت و لە ئێستادا ئێمەی کردۆتە هەزار پارچەوە. بۆیە پێویستە ئێمە وەک تاکی کورد باش لە سیاسەتی دەوڵەتانی داگیرکەر تێ بگەین، چیدی نەکەوینە ناو خەتی خیانەتەوە و نەبینە بەربەست لەبەڕدەم تێکۆشانی گەلی کورد.\nهەروەها ووتی: گەنجانی کورد نابێت وابیربکەنەوە کە ئیدی کێشەی کورد چارەسەر نابێت، لەمڕۆدا پێشەنگمان هەیە، گەلی کورد خاوەن فکر و ئایدۆلۆژیا و دەستکەوتە، دەبێ ئەمەمان لەبەرچاوبێت. بەڵام کاری سەرەکی ئێمە ئەوەیە لەبەرامبەر خیانەتدا بوەستینەوە، خەتی خیانەت بە هەموو شێوەیەک ڕەتبکەینەوە، ئێمە دەبینین خەتی خیانەت لە ڕابردوو تا ئێستا زەڕبەی لە گەلی کورداوە، دەبین ئەوەی ئێستا لە کوردستاندا درێژە بە خەتی خیانەت دەدات، بنەماڵەی بارزانیە، ئەمەش ئاشکرا و ڕوونە و هیچ کەس ناتوانێ نکۆڵی لێ بکات.\nتۆڵهەڵدان لەسەر خیانەتکاری بنەماڵەی بارزانی ڕاوستاو باسێکی مێژووی خیانەتەکانی ئەو بنەماڵەیەی کرد و ووتی: لە شۆڕشی قازی محەمەدە و تا ئێستا کۆمەڵە بەڵگەی خیانەت هەن کە سەلمێنەرن، لەڕۆژهەڵاتی کوردستاندا بەردەوامی پێدەری ڕێبازەکەی قازی محەمەد، حزبی دیموکرات و کۆمەڵە بوون، کۆمەڵەی کاک فوئادی مستەفای سوڵتانی، کاتێک تێکۆشانیان دەکرد، کێ لە بەرامبەریان دەوەستا؟ کێ کەوتە پێش جاشەکان؟ کێ پێش پاسدارانی ئێران کەوت؟ کێ قیادە مەوقەتەی دروستکرد؟ کێ شوێن بە شوێنی کوردستان بە دوای پێشمەرگەدا دەگەڕا؟ ئایا کەس دەتوانێ نکۆڵی لەمە بکات؟ ئایا کەس دەتوانێ بڵێ وانیە؟ کە بە بەڵگەوە هەن و بینیومانە کە قیادە مەوقەتە بە دەستپێشخەری بنەماڵەی بارزانی لەبەرامبەر شۆڕشی ڕۆژهەڵاتی کوردستان وەستاونەتەوە و کۆمەڵێ پێشمەرگەیان شەهید کرد، گەلیان قەتڵو عام کرد.\nتۆڵهەڵدان زیلان درێژەی بە قسەکانیدا لەبارەی خیانەتەوە و سەبارەت بەهێڵی خیانەت لە باشووری کوردستان دواو وتی: باشوری کوردستان خاوەنی ١٥٠هەزار هێزی چەکدار بوو لە شۆڕشی ئەیلولدا، بەڵام ئایا چ سیاسەتێک بوو چەکی بەو پێشمەرگانە دانا؟ کە کۆمەڵێک لەو پێشمەرگانە خۆیان کوشت، کۆمەڵێک تەسلیم بوون، کۆمەڵێ سەری خۆیان هەڵگرت، ئەوە خیانەت نیە؟ ئەوە خیانەت نیە لە ئیرادە میللەتێک؟ دوای ئەوەش دەبینین لەساڵانی هەشتەکان لە نەوەتەکان، لە شەری ٣١ی ئاب کە بەرامبەر یەکێتی نیشتیمانی کوردستان بەڕێوە چوو، وەکو چۆن لە ئەمڕۆ لە خواکورک و حەفتاین، هێزی داگیرکەری تورکیان هێناوەتە خاکی باشوری کوردستان، لە ٣١ی ئابیش دەوڵەتی فاشیزمی تورکیا و ڕژێمی بەعسی هێنایە سەر یەکێتیی نیشتیمانی کوردستان. کەس ناتوانێ نکۆڵی لەوە بکات کە بنەماڵەی بارزانی لە ساڵانی نەوەتەکان سوپای تورکیای دەهێنایە سەر گەریلاکانی کوردستان. هەر بنەماڵەی بارزانی بوو خیانەتیان لە ئێزیدیانی شەنگال کرد و قەتڵوعام کران، هەر ئەوان بوون خەندەقیان لە نێوان باشور و ڕۆژئاوای کوردستان لێدا و سنوری کوردستانیان جیاکردەوە.\nتۆڵهەڵدان زیلان لە کۆتایی قسەکانی ووتی: بانگەوازی ئێمە وەکو گەریلای ئازادی کوردستان بۆ گەلی کورد ئەوەیە، لە بەرامبەر خیانەتدا خاوەن هەڵوێست بن.\nیدی ڕێگە بە خیانەت نەدەن، چونکە ئێمە بە درێژای مێژوو زەڕبەیەک کە لە تێکۆشانی خۆمانداوە، خیانەت بووە، خیانەتی ناوخۆی هۆکار بووە کە ئێمە نەتوانین بگەین بە ئامانجەکانمان. ئێمە داواکاریەکمان هەیە، وەرن لەناو گەلی کوردا لەناو تێکۆشانی گەلی کوردا بەشداربن، بەرگری بکەن. بانگەوازی دەکەن گەنجان بەژداری ناو ڕیزەکانی گەریلا ببن، تێکۆشینی گەریلای ئازادی بەهێز بکەن، لە دژی خیانەت بوەستنەوە.\nوان: تەرمی شەهید گوڵستان شاهین گەریلای یەژا-ستار بەخاک سپێردرا\nدیمەنی چالاکی YPG دژی چەتەکانی سەر بە تورکیا بڵاو کرایەوە\nکەجەکە: دەبێت عەلەوییەکان و کوردان بگەڕێنەوە سەر خاک و وڵاتی خۆیان


ڕێکخراوی چاودێری مافەکانی مرۆڤ داوا لە ئەمەریکا دەکات چەک بە بەحرەین نەفرۆشێت\nڕێکخراوی چاودێری مافەکانی مرۆڤ" Human Rights Watch " وتی داوای لە ئەمەریکا کردووە ئەو دوو گرێبەستی چەکەی کە بەنیازە لەگەڵ بەحرەیندا واژۆی بکات ئەنجامی نەدات بەهۆی تۆماری خراپی بەحرەینەوە لە بواری مافەکانی مرۆڤدا.\nپێش چەند ڕۆژێک ئەمەریکا لەسەر گرێبەستێک ڕازی بوو بۆ فرۆشتنی 3000 تۆپهاوێژ بە بڕی 45 ملیۆن دۆلار. لەمانگی چواریشدا وەزارەتی دەرەوەی ئەمەریکا ڕازیبوو بە فرۆشتنی فڕۆکەی کۆپتەری جەنگی بە بڕی 911 ملیۆن دۆلار.\nبەڕێوبەری ئۆفیسی ڕێکخراوی چاودێری مافەکان مرۆڤ لە واشنتن وتی " ئەو دوو گرێبەستی چەکە دەریدەخەن کە بەڕێوبەرایەتییەکەی سەرۆک ترامپ دەیانەوێت گوێ نەدەن بە ڕەوشی مافەکانی مرۆڤ لە بەحرەین."\nڕێکخراوەکانی مافی مرۆڤ بەرپرسانی بەحرەین تۆمەتبار دەکەن بە تۆمەتی ئەوەی هەوڵی لەناوبردنی ئۆپۆزسیۆن دەدەن، حکومەتیش دەڵێت ئۆپۆزسیۆن پەیوەندییان هەیە بەو چەکدارانەوە کە لەلایەن ئێرانی دوژمنەوە پشتیوانیان لێدەکرێت و لە چەند ساڵی ڕابردوودا هێرشی کوشندەیان ئەنجامداوە بۆ سەر هێزەکانی ئاسایش.\nڕێکخراوی چاودێری مافەکانی مرۆڤ وتی " ساڵی ڕابردوو بەحرەین هەڵمەتەکەی بۆ سەر چالاکەوانان و پارێزەران و ڕۆژنامەنووسان زیاتر کردووە."


ANF | گەریلا تیڤی ڤیدیۆی ٣چالاکی بڵاوکردەوە\nگەریلا تیڤی ڤیدیۆی ٣چالاکی بڵاوکردەوە\nگەریلا تیڤی ڤیدیۆی چالاکی گەریلاکانی هەپەگەی بڵاوکردەوە کە لە گردی خودێ-ی ئاڤاشین، گردی ڕاداری قلابانێ و لە سەڕڕێگەی نێوان جولەمێرگ و چەلێ لەدژسوپای داگیرکەری تورکیا چالاکییان ئەنجامدابوو.\nهه‌ینی, 12 Jul 2019, 13:23\nناوەندی ڕاگەیاندنی هێزەکانی پاراستنی گەل-هەپەگە دەربارەی ئەوچالاکییانەدا ئەم زانیارییانەی ڕاگەیاندبوو:\n" لە ڕۆژی ٢٩ی حوزەیران لەکاتژمێر ١٦:٠٠ هێزەکانی ئێمە بە شێوازی هاوکات لە گردی شکێر وگردی خودێ-ی ناوچەی ئاڤاشین-ی هەرێمەکانی پاراستنی مەدیا چالاکییان ئەنجامدا. چالاکییەکە لە هەردوو گردەکە بە سەرکەوتوویی ئەنجامدرا و سەنگەروحەشارگەکانی دوژمن کرانەئامانج و لەو چالاکییەدا ٦ سەرباز کوژرا. دوای چالاکییەکە سوپای تورکیا لەڕێگەی هەلیکۆپتەر کوژراوو بریندارەکانی خۆی گواستەوە.\nڕۆژی ٥ی تەمووز/١٥ی پووشپەڕ لە کاتژمێر٢٠:٠٠ هێزەکانی ئێمە لەدژی سوپای تورکیای داگیرکەرکە لە گردی ڕاداری ناوچەی قلەبان-ی شڕنەخ جێگیر بوون چالاکییان ئەنجامدا. لەوچالاکییەدا ڕادارەکە کرایە ئامانج و تێکشکا. دوای ئەوچالاکییە سوپای تورک ناوچەکەی تۆپبارانکرد.\nلە ڕۆژی ٢١ی حوزەیران لەکاتژمێر ٠٨:٠٠ هێزەکانمان لەسەر رێگەی بارەگای سەربازی گرێ-ی چەلێ-ی جولەمێرگ لەدژی ئۆتۆمبێلێکی سەربازی سوپای تورک چالاکییان ئەنجامدا. لەوچالاکییەدا ئۆتۆمبیلەکە تێکشکا. ژمارەی کوژراو بریندارەکانی ئەوچالاکییە نەزانراوە.


له‌شکری میسر به توندی له‌گه‌ڵ خۆپـیشـانده‌رانی گۆڕه‌پانی ته‌حریر ده‌جوڵێته‌وه\nخۆپـیشـانده‌رێـک ده‌ستی خوێناوی خۆی نیشـانی ده‌زگاکانی ڕاگه‌یاندن ده‌دات له گۆڕه‌پانی ته‌حریری قاهیره، شه‌ممه 9 ی چواری 2011\nله قاهیره له میسر دوای ئه‌وه‌ی هه‌ڵمه‌تێكی توند کرایه سه‌ریان، خۆپیشانده‌ران له مه‌یدانی ته‌حریر خۆیان ڕێکخسته‌وه و هه‌تا دره‌نگانێك مانه‌وه، بۆ کۆکردنه‌وه‌ی پشتگیری دژ به ڕابه‌رانی پێشوو و ئێستای وڵات.\nنزیکه‌ی کاتژمێر 3 ی سه‌رله‌به‌یانی بۆ ده‌رکردنی خۆپیشانده‌رانی که بڕیاری قه‌ده‌غه‌کردنی هاتووچۆیان شکاندبوو، پۆلیسی سه‌ربازی به دار و ته‌قه‌کردن به ئاسماندا هه‌ڵیان‌کوتایه سه‌ر مه‌یدانه‌که. سه‌رچاوه ته‌ندروستیه‌کان ده‌ڵێن 2 که‌س کوژران و چه‌ند که‌سێـکی دیکه برینداربوون.\nگه‌واهیدران ده‌ڵێن خۆپیشانده‌ران ڕوبه‌ڕوی لێدان بوونه‌وه. له کاتێکدا په‌ڵه خوێن له شه‌قامه‌کاندا له به‌ره‌به‌یانی ئه‌مڕۆ شه‌ممه‌دا ده‌بینرا.\nئه‌نجومه‌نی سه‌ربازی له میسر ڕاگه‌یاندنێکی بڵاوکرده‌وه تێ‌یدا هاتووه پۆلیس له هه‌وڵێاندا بۆ ئه‌نجامدانی بڕیاری قده‌غه‌کردنی هاتووچۆ ڕوبه‌ڕوی ئاژاوه‌گێڕان بووه‌ته‌وه. به‌رپرسیارێتی توند و تیژیـیه‌که‌شی خسته ئه‌ستۆی ده‌رچوان له یاسا.\nمیسریه‌کان نائومێدی خۆیان ده‌ربڕی به‌رامبه‌ر به ڕابه‌ره سه‌ربازیه‌کان که توانیان کۆنتڕۆڵی وڵات بکه‌ن. خۆپیشانده‌ران ڕۆژی هه‌ینی داوایانکرد ( مشیر طه‌نطاوی محمد ) که سه‌رۆکایه‌تی ئه‌نجومه‌نی سه‌ربازی ده‌کات له سه‌رکار لابرێت.


هێزەکانی ڕزگاریی عەفرین: لەشەهبا ٢٢ داگیرکەر کوژران\nهێزەکانی ڕزگاریی عەفرین: لەشەهبا ٢٢ داگیرکەر کوژران\nهێزەکانی ڕزگاریی عەفرین، لەبەیاننامەیەکدا ڕایگەیاند، لەئەنجامی وەڵامدانەوەی هێرشەکانی سوپای داگیرکەری تورک و چەتەکانیدا، لەهەردوو گوندی تل ریحال و گرێ رادار-ی سەر بە ناوچەی شەهبا سێ شەڕڤان شەهید بوون و ٢٢ داگیرکەریش کوژراون.\nدەقی بەیاننامەکەی هێزەکانی ڕزگاری عەفرین:\n"لە یەکی شوباتدا، سوپای داگیرکەری دەوڵەتی تورک و گروپە چەتەکانی سوڵتان موراد و بەرەی ئەلشامییە و ئەحرار ئەلشام بە چەکی قورس، هێرشیان کردە سەر دەروبەری گوندەکانی تل ریحال و گرێ راداری سەر بە هەرێمی شەهبا، لەئەنجامی وەڵامدانەوەماندا شەڕ و پێکدادان ڕوویدا و هێرشی داگیرکەران تێکشکێنرا، بەو هۆیەوە ٢٢ چەتەی داگیرکەر کوژران و زیاتر لە ١٠ چەتەی دیکەش بریندار بوون، هاوکات دەست بەسەر دوو چەکی جۆری AK-47 و چەندین فیشەکدا گیرا، هەروەها لەئەنجامی ئەو بەرگرییەدا، سێ لە شەڕڤانانمان شەهید بوون.\nهەمان ڕۆژ سوپای داگیرکەر گوندەکانی ناوچەی شەڕا، شێراوا و هەرێمی شەهبای بە سەختی تۆپباران کرد، هاوکات فڕین و جموجوڵی فڕۆکەی کەشفیش بەسەر ناوچەکەدا بەردەوامە.\nلەم قۆناغەدا کە دەوڵەتی داگیرکەری تورک لەهەموو لایەکەوە هێرشەکانی خۆی بۆ سەر خاکی ڕۆژئاوای کوردستان و باکوری سوریا توندتر کردووەتەوە، هەر یەک لە هەڤاڵانمان دڵپاک عەفرین، نەمر عەفرین و باکور عەفرین بە خۆڕاگرییەکی بێوێنەوە جەنگان و شەهید بوون.\nهەڤاڵ دڵپاک لەئەرک و بەرپرسیاریەتی ڕاستەقینە تێگەیشتبوو و دواجاریش وەکو فەرماندەیەک ئەرکدار کرابوو، هەڤاڵێکی عەرەب بوو، لەسەرەتای شۆڕشی ڕۆژئاواوە تا ئێستا لەچەندین هێرشدا جێی خۆی گرت، بەو هەڵوێستەی خۆی، هیچ کات لە بەرامبەر داگیرکەران هەنگاوی بۆ دواوە نەنا و لەسەر شێوازی فەرماندەیەکی سەردەم، پێشەنگایەتی کرد.\nهەڤاڵ نەمر و هەڤاڵ باکوریش بڕیاری خۆیان لەسەر هێڵی فیدایی و ئازادیی، بەپێی جەنگی سەردەم دابوو و خۆیان بەم بڕوایەوە ئامادە کردبوو، هەڤاڵ نەمر وەکو فەرماندەیەک ئەرکەکانی جێبەجێکرد، بەفیداکاری و بڕیارەوە هەمیشە بۆ هەڤاڵانی دەبووە سەرچاوەی هێز و مۆڕاڵ.\nهەڤاڵ باکوریش بەو هەڵوێستەی هەیبوو، لەبەرامبەر داگیرکەران تا دوا فیشەکەکانی شەڕیکرد و دواجار گەیشتە ئاستی شەهیدبوون.\nئێمە وەکو هێزەکانی ڕزگاریی عەفرین لەکەسایەتی هەڤاڵانمان دڵپاک عەفرین، نەمر عەفرین و باکور عەفریندا، گشت شەهیدانمان بەبیر دەهێنینەوە و بەڵێنمان دووپات دەکەینەوە بۆ بەرز ڕاگرتنی تێکۆشانی دژی داگیرکەران.\nناسنامەی شەهیدانمان بەم شێوەیەیە:\nناوی تەواو:ئەسەد محمد\nشوێن وبەرواری شەهیدبوون: شەهبا – گرێ رادار- یەکی شوباتی ٢٠٢٠\nناوی تەواو:نیهاد محمد\nشوێن وبەرواری شەهیدبوون:شەهبا – گرێ رادار- یەکی شوباتی ٢٠٢٠\nنازناو: باکور عەفرین\nناوی تەواو:عومەر عسمان


بەکارهێنەرانی ئایفۆن ١٠ سکاڵایان لە ئەپڵ کردووە و دەڵێن ئامێرە ١٠٠٠ دۆلارەکەیان کەسی پەیوەندیکار پێشان نادات – کەی ئای تی ئێن\nئای ئۆ ئێس 24, كانونی دووه‌م 2018\nبەکارهێنەرانی ئایفۆن ١٠ سکاڵایان لە ئەپڵ کردووە و دەڵێن ئامێرە ١٠٠٠ دۆلارەکەیان کەسی پەیوەندیکار پێشان نادات\nئەوان بانگەشەی ئەوە دەکەن کاتێک کەسێک پەیوەندییان پێوە دەکات دەنگی لەرزین و ئاوازی مۆبایلەکەیان دێت، بەڵام ڕوونمای مۆبایلەکە هەڵ نابێت بۆ ئەوەی بزانن کێیە کە پەیوەندییان پێوە دەکات، ئەمەش مانای ئەوەیە کە ئەوان هیچ بیرۆکەیەکیان نییە کە کێ پەیوەندییان پێوە دەکات ئەمەش ئەوان دەخاتە گوومانەوە ئایا ئەو پەیوەندییەی بۆیان دێت ئایا پێویستە هەڵ بگیرێت؟ یان ئایا ژمارەیەکی نەناسراو نییە؟\nدوای ئەو کێشەیە هەندێک لە بەکارهێنەران ئەو کێشەیەیان لە سەکۆکانی ئەپڵ بڵاو کردوەتەوە بۆ ئەوەی ڕێنماییان پێ بدرێت بە چارەسەرکردنیان یەکێک لە بەکارهێنەرەکان کێشەکەی بەم شێوەیە نووسیبوو: “کاتێک کەسێک پەیوەندیم پێوە دەکات، ئایفۆن ١٠ـەیەکەم تەنها دەنگی ئاوازی مۆبایلەکەم و لەرزینی دێت و ڕوونماکەی هەڵنابێت”.\nیەکێکی تر نووسیبووی: “ڕوونمای ئایفۆن ١٠ـەیەکەم هەڵ نابێت تا کەسێک ٣ جار پەیوەندیم پێوە نەکات.”\nبە هەمان شێوە یەکێکی تر: ” ئەم کێشەیەم چارەسەر کرد بە کوژاندنەوە و هەڵکردنەوەی مۆبایلەکەم، بەڵام دوای چەند ڕۆژێک تووشی هەمان کێشە بوومەوە.”\nئەپڵ لە وەڵامی ئەم کێشەیەدا ڕێنمایی بەکارهێنەرەکانی کردبوو کە دواین وەشانی ئای ئۆ ئێس لەسەر مۆبایلەکانیان دابمەزرێنن، بەڵام وا دەردەکەوێت کە بەمە چارەسەری کێشەکەی نەکردووە.\nئەم کێشەیە لە ئێستادا تەنها تووشی چەند بەکارهێنەرێکی کەم بووە، ئێمە نازانین ئایا کێشەکە زیاتر پەرەدەسێنێت یاخود نا.\nتاگەکان ئای ئۆ ئێس ئایفۆن ئایفۆن ١٠ ئەپڵ کێشە مۆبایل


“مەنیژە سادقی” لە زیندان ئازادكرا – زاگرۆس پۆست\nماڵەوە / کوردستان / “مەنیژە سادقی” لە زیندان ئازادكرا\n“مەنیژە سادقی” لە زیندان ئازادكرا\nچوار شه‌ممه 3 كانونی یه‌كه‌م 2014\tکوردستان, هەواڵ 72 جار خوێنراوه‌ته‌وه\n“مەنیژە سادقی” چالاكی بواری ژنان پاش 5 رۆژ دەستگیركران، لە گرتووخانە ئازادكرا.\nبە پێی راپۆرتی كەمپەینی بەرگری لە زیندانیانی سیاسی و مەدەنی، “مەنیژە سادقی” چالاكی بواری ژنان كە رۆژی چوارشەممە 5ی مانگی سەرماوەز لە لایەن هێزە ئەمنیەتیەكانی كۆماری ئیسلامیەوە دەستگیر كرا، بە دانانی بارمتەی 40 میلیۆن تمەنی پاش 5 رۆژ راگیران لە گرتووخانە بە شێوەی كاتیی ئازادكرا.\nئەو چالاكەی بواری ژنان و منداڵان پاش پشكنینی ماڵەكەی لە لایەن ئەو هێزانەوە، دەستگیر كراوە و هەتا كاتی ئامادە كرانی ئەم هەواڵە هیچ زانیارییەك سەبارەت بە چارەنووسی لە بەردەستدا نیە.\nمەنیژە سادقی ساڵی 89یش دەستگیر كرا و لە لایەن دادگای كۆماری ئیسلامی لە شاری سنە، بە تاوانی پەیوەندیی لەگەڵ حیزبێكی نەیاری حكومەت لە كوردستان، بە 91 رۆژ زیندان مەحكوم كرا.


٤٠ سەربازی تورک لە زنجیرە چالاکییەکی گەریلادا کوژران – کوردی – RojNews.News\n٤٠ سەربازی تورک لە زنجیرە چالاکییەکی گەریلادا کوژران\n28/02/2020 - 10:50:12 pm\nسێشەممە, 31 يول 2018 – 17:23 ڕۆژنیوز – ناوەندی هەواڵەکان\nئەمڕۆ، ناوەندی ڕاگەیاندنی هێزەکانی پاراستنی گەل-هەپەگە، ڕاگەیەندراوێکی لەبارەی زنیجیرەیەک چالاکیی گەریلاکانەوە بڵاوکردەوە، کە لە باکور و باشوری کوردستان دژی سوپای تورک ئەنجامیانداوە.\nلە ڕاگەیەندراوەکەی هەپەگەدا هاتووە: هێزەکانمان ڕۆژی ٣٠ی تەموز لەچوارچێوەی هەنگاوی شۆڕشگێڕیی شەهید پیرۆز و شەهید ئاگریدا، لە گردی شەهید فیکرەت لە ناوچەی بینبیر-ی سەر بە گەڤەری جولەمێرگ، چالاکییەکان لەدژی هێزێکی سوپای تورک ئەنجامدا، کە سەرقاڵی ئامادەکاریی بوون بۆ ئەنجامدانی ئۆپەراسیۆن، لە ئەنجامدا بنکەیەکی سوپای تورک بەتەوایی خاپوورکرا و ئەوندەی کە ڕوونبووەوە، ٢٧ سەربازی تورک کوژران، دوای چالاکییەکەش سوپای تورک تۆپبارانی ناوچەکەی کرد.\nهەروەها، هاتووە: هەر هەمان ڕۆژ، گەریلاکان لە ناوچەی شەمزینانی گەڤەر، چالاکییەکان لەدژی هێزێکی سوپای تورک ئەنجامدا، کە سەرقاڵی دروسکردنی ڕێگایەکی سەربازیی بوون لەنێوان گردی گەنیش و گردی کۆنسەرڤە، لە ئەنجامدا دوو ئامێری بلدۆزەری سوپای تورک تێکشێندران و ئەندامێکی کۆنترا گەریلاش کوژرا.\nبگوێرەی ڕاگەیەندراوەکەی هەپەگە، هەر ڕۆژی ٣٠ی مانگ، گەریلاکان لە گردی لێلکانی ناوچەی برادۆست چالاکییەکیان ئەنجامداوە، لە سێ قۆڵەوە گورزی تووندیان لە سوپای تورک وەشاندووە، ژمارەی کوژراو و بریندارەکانی سوپای تورک لەو چالاکییەدا نەزانراوە.\nهەپەگە، ئەوەشی ڕاگەیاندووە، کە ڕۆژی ١٧ ئەم مانگەش، سوپای تورک لە ناوچەی گارس-ی شارۆچکەی دهێ-ی سێرت، بۆ هاوکاریی فڕۆکەی چاودێریی ئۆپەراسیۆنێکی دەستپێکردووە، لەکاتی ئۆپەراسیۆنەکەدا، هێزێکی گەریلاکانی ئێمە کە لەو ناوچەیە سەرقاڵی ڕاپەڕاندنی ئەرکەکانیان بوون، ڕووبەڕووی هێزێکی سوپای تورک بوونەوە، هێزەکانی سوپای تورک کە لە زەمینەوە نەیانتووانی بەرامبەر گەریلاکانمان شەڕ بکەن، بە فڕۆکەی جەنگیی و هەلیکۆپتەری جۆری ((ATP بۆردوومانی ناوچەکەیان کردووە، لە ئەنجامدا سێ هەڤاڵمان شەهیدبوون، ئۆپەراسیۆنەکەش ئێوارەی هەمان ڕۆژ کۆتایی پێهات، دواتریش ناسنامەی سێ شەهیدەکەمان بۆ ڕایگشتیی ڕادەگەیەنین.\nهەر لە ڕاگەیەندراوەکەی هەپەگەدا هاتووە: ڕۆژی ٢٥ی ئەم مانگە، سوپای تورک ئۆپەراسیۆنێکی لە ناوچەی چەمی کارێ-ی بەرواریی سەر بە سێرت دەستپێکرد، گەریلاکانمان لەچوارچێوەی هەنگاوی شۆڕشگێڕی شەهید دەلال ئامەد و شەهیدانی بەستا-دا، چالاکییەکیان دژی هێزێکی سوپای تورک ئەنجامدا، کە دەیانویست لە گردێکی نزیک گۆڕستانی شەهیدان ناوچەکە جێگیرببن، لە سێ قۆڵەوە لە نزیکەوە گورزی تووند لە هێزەکەی دوژمن وەشێندرا و لە ئەنجامدا سێ سەرباز کوژران.\nلە بەشێکی دیکەی ڕاگەیەندراوەکەی هەپەگەدا، ئەوەش خراوەتەڕوو: ئێوارەی ٢٦ی ئەم مانگە، سوپای تورک بە چڕیی بۆردوومانیی گردەکانی قونلک، شەهید بەرخۆدان و جانخۆرت-ی کرد، هەر ئەو ئێوارەیە گەریلاکانمان لەدژی هێزێکی سوپای تورک چالاکییان ئەنجامدا، کە دەیانویست لە زەمینەوە خۆیان بگەیەننە گردی شەهید بەرخۆدان، لەو چالاکییەدا دوو سەربازی تورک کوژران و سەربازێکیش برینداربوو، دوای چالاکییەکەش سوپای تورک بە هەلیکۆپتەری جۆری سکۆرسکی تەرمی کوژراو و بریندارەکانی خۆی لە ناوچەکە هەڵگرت و بە ناچاریش هێزەکانیان کشانەوە.\nلە درێژەی ڕاگەیەندراوەکەی هەپەگەدا، ئاماژە بەوەشکراوە: ڕۆژی ٢٨ی ئەم مانگە، هێزەکانمان چالاکییەکیان لەدژی سەربازانی تورک لە گردی شەهید سۆرخوێن ئەنجامدا، گورزی تووندیان لە دوژمن وەشاند و دوو سەرباز کوژران، هەمان ڕۆژیش هێزەکانمان چالاکییەکیان لەدژی سوپای تورک لە گردی شەهید جانخۆرت ئەنجامدا، لەنزیکەوە گورز لە سوپای تورک وەشێدنرا و سێ سەرباز کوژران.\nئەوەش هاتووە: ڕۆژی ٢٩ی ئەم مانگەش، گەریلاکانمان چالاکییەکیان لەدژی هێزێکی سوپای تورک ئەنجامدا، کە هەوڵیان دەدا خۆیان بگەیەننە سەر گردی شەهید جانخۆرت، لەو چالاکییەشدا سەربازێک کوژرا و سەربازێکی دیکەش برینداربوو.\nهەپەگە بەمشێوەیە کۆتایی بە ڕاگەیەندراوەکەی هێناوە: سوپای تورکی داگیرکەر، کە لە ئۆپەراسیۆنەکاندا گورزی تووندی بەرکەوت، ناچاربوو کە لە چەندین گرد بکشێتەوە، هێزە داگیرکەرەکان بەردەوامن لە تۆپباران و بۆردوومانکردنی ناوچەکان، هاوکات ئۆپەراسیۆن لە چەمی کارێ بەردەوامە و هیچ شتێکیش لە هەڤاڵانمان نەهاتووە لەو ناوچەیە.\nهەولێر، پارتی ڕێگری لە کۆنگرەی ڕۆژنامەنووسیی تەڤگەری ئازادیی دەکات.. نوێکراوەتەوە


ANF | نووسینگەى مافەکانی سەدە ڕاپۆرتی خۆی لەسەر گرتیگەی ئیمڕالی بڵاوکردەوە\nچوارشه‌ممه, 13 Jan 2021, 15:55\nڕاپۆرتەکە لە ٣١خاڵ پیکدێت، باس لە سیستەمی گۆشەگیری ئیمڕالی دەکرێت و دەگوترێت، " ئێمە داوا لەهەرکەسێکی خاوەن هەستی بەرپرسیارەتی دەکەین کە بەشداری تێکۆشانی دادپەروەری و مافی دیموکراتیک ببێت."\nلە راپۆرتەکەدا راگەیەنرا کە دەوڵەتی تورکیا یاسا نێودەوڵەتییەکان پێشێل دەکات و وترا، " کۆتایی هێنان بەو سیستەمە، تەنیا بە یەکسانی ماف و ئازادی بەڕێزئۆجالان و گەلی کورد وک گەلانی ترمسۆگەردەبێت."\n"١- ساڵی ٢٠٢٠ بووە ساڵێک کە لە سەرەتادا مافی چاوپێکەوتنی بنەماڵەیی و پارێزەران، مافی پێوەندی تەلەفوونی، ناردنی نامە و فەکس و زانیاری وەرگرتن ، هەموو مافەکانی بەڕێزعەبدوڵا ئۆجالان، بەڕێز حامیلی یەڵدرم، بەڕێز ڤەیسی ئاکتاش و بەرێز عومەر خەیری کۆنار زەوتکراوە کە لە بەندیخانەی ئەمنیەتی بەرزی تیپی اف لە ئیمڕالی بەندکراون. ئەم دۆخە لە پێشێلکاری مافەکان بۆ ' گۆشەگیری یەکجاری' کە بەواتای ئەشکەنجەی تەواوە. لە بە ئەو دۆخەی کە بەهۆی پەتای کرۆنا ڕاگەیەنرا، زیندانی دوورگەی ئیمڕالی کە ' قەدەغەی ئەشکەنجە' بە ڕەنگێکی بەرچاو تێیدا پێشێلدەکرێت، چووەتە قۆناغێک کە ئاوەها کە گومان لە سەرئەوە درووست دەبێت کە مافەکانی مادی مەعنەوی گیراوان دپارێزرێت یان نا.\n٣- ساڵی ٢٠١٩ ٥چاوپێکەوتن بە پارێزەرەکان و ٣ دیداری بنەماڵەیی لە گەل بەڕێز ئۆجالاندا ئەنجامدرا کە دیدارەکان لە چوارچێوەی چارەسەری پرسی کورد لە بابەتی دیموکراتیک بوونی ڕۆژهەڵاتی ناویندا و حەز و کاریگەری خۆی بۆ چارەسەری جارێکی ترنیشاندا. ئەو دۆخە لە ناوهەموو بەشەکانی کۆمەڵگە کە بەتایبەتی لەم ٥ساڵەی ڕابردوودا تووشی نەهامەتی هاتبوون، وایکرد کە زیرەکی وهیوا لە لایەن بەڕێز ئۆجالانەوە وەک ' سیاسەتی پێکەوەژیان' پێناسە دەکرێت، فراوان ببێت. بەڵام دوای دیداری ٧ی ئابی ٢٠١٩ پارێزەران و ١١ی ئابی ٢٠١٩ی بنەماڵەکەی، لە ساڵی ٢٠١٩ دەرفەتی دیدار و پێوەندی نەدرا.\n٥- شاندی نێونەتەوەیی ئیمڕالی وەک ساڵانی ڕابردوو لە ساڵی ٢٠٢٠دا بۆئەوەی کە بتوانن لە ئیمڕالی چاویان بە بەڕێز ئۆجالان بکەوێت سەردانی وەزارەتی دادیان کرد. شاندەکە هاوکات سەردانی نووسینگەی مافەکانی سەدەیان کرد و دەربارەی سیستەمی گۆشەگیری ئیمڕالی بەڵگە گرینگەکانی خۆیان بۆ ڕای گشتی ئاشکراکرد. شاندەکە کە لە بیرمەندان و زانایانی پایەبەرز وەک مەلانیە گینگەل، فلیکس جۆن پادەل، ژوولیە وارد، ساڤانا تاژ و ئوگمەەندوور ژۆناسۆن پێکهاتبوون لە ١٧ی شوباتی ٢٠٢٠ بەڵگەکانی خۆیان بۆ ڕای گشتی ئاشکرا کرد کە هەنگاوێکی گرینگ بوو."\n' ئیمڕالی تاقیگەیەکی هەم گوشارە و هەمیش بۆ دیموکراسیە.' گۆشەگیری و نەبوونی مافی مرۆڤ لە ئیمڕالی کاریگەری لە دۆخی بەندکراوان و تەواوی وڵات دەکات. لەوانەشە ئیمڕالی ببێتە تاقیگەیەک بۆ بەجێهێنانی مافی مرۆڤ لە تەواوی تورکیا. نەتەنیا لە تورکیا، بۆئەوەی کە بۆچوونەکانی بەڕێزئۆجالان بەتایبەتی لە ڕۆژهەڵاتی ناوین و هەموو جیهان بۆ چارەسەرکردنی شەڕ گرینگە."\n'چاوپێکەوتن و دیداری بنەماڵە لە ساڵی ٢٠٢٠'\n٧- چاوپێکەوتنی بنەماڵەیی لە ٣ی ئاداری ٢٠٢٠ ئەنجامدرا، دوای ئاشکرا بوونی ئاگرکەوتنەوە لە ئیمڕالی لە ٢٧ی شوبات، دوای ٢١سال لە ٢٧نیساندا بە هۆی نەخۆشی کرۆنا پێوەندی تەلەفوونی ئەنجامدرا. پێوەندیە تەلەفوونیەکە ٢٠ خولەک بەردەم بوو، ئەمە دوا پێوەندی بووە لە گەل بەڕێز ئۆجالان. لەو پێوەندیەدا ئۆجالان بۆ دۆخی نادیاری ئیمڕالی وتی، " ئیستا دۆخی من باشە، بەڵام دواترچی ڕوو دەدات نازانم."\n" تورکیا ئیستا لە سەر مێزێکی ٢پاچکەیە، ئەگەر پاچکەی سێهەم نەبێت دەکەوێت. پاچکەی سێهەمیش کوردە. مێزەکە ناتوانێت لەسەر دوو پاچکە خۆی بگرێت، بە پاچکەی سێهەم دەتوانێت لەسەر پێی خۆی بوەستێت. بە بێ کورد ناتوانێت لە سەر پێ بوەستێت. ئەوانیش ئەوە دەزانن. بەڵام بە نیازن کوردی دەستەمۆ و لە گۆڕخۆیان درووست بکەن. ئەوە نەبوو و نابێتیش."\n" هەوڵ دەدەن کورد بەدەستی کورد بدەنە کوشت. ئەو سیاسەتە بەکەڵکی کورد نایەت، هەروەها لە بەرژەوەندی گەلی تورکیادا نییە. دەبێت نەلێت کە' ئەگەر شەڕی کوردان گەورە بکەین ئێمە بەهێزدەبین، و دەوڵەت بدەنە ئێمە'. تاکە شتێک کە قازانجی ببێت یەکێتی گەلانە. پەیامی بۆهەرکەسێکە. پێویستی کورد و یا رۆژهەلاتی ناوین بە شەڕێکی نوێ، بەڕژاندنی خوێن نییە. پێویستی بە ئاشتی و یەکێتی هەیە. پەیامی من بۆ ئاشتی و یەکێتی راستەقینەیە."\n" گیراوان لە ژوورێکدا بە قوورسی گۆشەگیر کراون( کۆتایی هەفتە ٢٤ کاتژمێر، هەفتانە ١٦٨کاتژمێر تا ١٥٩کاتژمێر). بە پێی پێوەرەکانی سی پی تی ئەم دۆخە قەبووڵکراو نییە. وەک ئەوەی کە لە ڕاپۆرتەکەی ٢٠١٦ دەرکەوت، هیچ شتێکی ئەمنی و ڕەوا نییە کە تێکەڵی نێوان مەحکوومەکان لە کاتی هەواخۆریدا کۆنترۆڵ بکات. سی پی تی داوا لە بەرپرسانی تورکیا دەکات کە بۆ ئەوەی مەحکوومەکان لە بەندیخانەی ئیمڕالی بتوانن لە دەرەوەی ژوورەکەیان یەکتری ببینن، هەنگاو بنێن. سی پی تی لە چوارچێوەی پێوەرەکان لە پاراگرافی ٨٢ و ٨٤ ڕاپۆرتی سەردانی ساڵی ٢٠١٣ داوا لە بەرپرسانی تورک دەکات کە سزای گیرانی هەتاهەتایی هەڵبوەشێنێتەوە.\nسی پی تی داوا لە بەرپرسانی تورک دەکات کە بۆ گیراوانی ئیمڕالی کاتێک ویستیان خزم و بنەماڵە و پارێزەرەکانیان ببینن، ئاسانکاری بکات. هەر بۆیە دەبێت کۆتایی بە بیانووی سزای دیسیپلین بهێنێت کە بەو بیانووە رێگری لە چاوپێکەوتنی بنەماڵە و پارێزەران دەگرێت."\n' وڵامی تورکیا لەسەر ڕاپۆرتەکەی سی پی تی؛ بڕیار لە سەر قەدەغەی نوێ'\nرێگریکردن لە مافی راگەیاندن و زانیاریوەرگرتن\n١٧. لەگەڵ دەرکەوتنی ڤایرۆسی کۆرۆنا کە لە هەموو جیهان بڵاوبوەوە، دروستکردنی پەیوەندی لەگەڵ موەکیلەکەمان لە زیندانی ئیمڕالی زۆر گرنگ بوو. زۆر جار پارێزەران داوایان کرد رووبەروو و لە رێگای تەلەفۆنەوە لەگەڵ موەکیلەکەمان پەیوەندی دروست بکەین. بۆ ئەم مەبەستەش سەردانی دادگای دەستوری بنەڕەتی و دادگای مافەکانی مرۆڤی ئەوروپاکرا، داوای گرتنەبەری رێوشوێن رەتکرایەوە، بەڵام سەردانی پەیوەندی بنەڕەتی بەردەوامە.\n٢٠. لەناو ئەم بارودۆخەدا کە دەرفەتی راگەیاندن بەم ئەندازەیە ئاستەنگکرا، بۆ دانوستاندن لە رێگای نامەی ساڵی ٢٠٢٠ زۆر هەوڵدرا، بەڵام لەمبارەیەوە کێشەی جددی روویاندا. لە کاتە جیاوازەکاندا نامەکان کە پارێزەران بە رێکوپێکی ناردیان، لەسەر جارەنووسی وان هیچ زانیاری بڵاونەکرایەوە. ناردنی نامە لە زیندانی ئیمڕالی بۆ دەرەوە، لە چوارچێوەی سیاسەتی 'نەبوونی زانیاری ڕەوا' ئەنجامنەدرا.\n٢٠. زیندانی ئیمڕالی لەڕووی یاساییەوە زۆر رەشە. هەندێک بریاری نوی دەدرێن، بەڵام هیچیان لە روی یاساییەوە کۆنتڕۆڵ ناکرێن. نمونە: ماوەیەک بۆ رێگریکردن لە چاوپێکەوتنەکان 'کەشتی خراپە' و 'کەشوهەوا باش نییە' وەک بیانوو پیشان دەدران، ئێستاش بە بڕیاری دەستەی دیسیپلین و دادگا ئاستەنگی دروست دەکرێت.\n٢٣. نەک بە تەنها لە ئاستی بەرپرسانی هەرێمیدا، لە ئاستی میکانیزمی دادگاییکردنی باڵا و کۆنترۆلدا، راوەستان و دەرکەوتن لە سیستمی دهی یاسا لەبەرچاوە. ئەم دۆخە ئاشکرای دەککات کە سیستمی گۆشەگیری ئیمڕالی وەک گۆڕەپانێکی دەرەوەی یاسایی لە چوارچێوەی پلانگێری نێودەوڵەتیدا دەکەوێتە پراکتیکەوە. دەمەمەئە لە بریاری بەڕێوەبەرایەتی ١٢ی ئایاری ٢٠٠٥دا کە زۆر پێشێلکاری مافەکانی تێدا دەستنیشانکردبووە، بڕیاری دابوو بەڕێز ئۆجالان لە چوارچێوەی مژاری نەتەوەییدا پێویستە جارێکی دیکە دادگایی بکرێت. لەبەرانبەر ئەم مژارەش پروسەدوری 'کردنەوەی دۆسیەکە' کە لە پرسی نەتەوەییدا نییە، دوورە لە مەرجەکانی بریاری دەمەمەئە و سەرلەنوێ دادگاییکردن ئەنجامنەدراوە. ئەم جێبەجێکردنە کە خاوەنی بریاری دەمەمەئە و کۆمیتەی وەزیران لە ئەنجامدانی بەرپرسیارن، قبوڵنەکراوە. رێکەوتن لەسەر بناغەی دژایەتی یاسا ئەنجامدراوە، لە زۆر دۆسیەدا بۆ هەوڵدانی پووچەڵکردنی بریاری دەمەمەئەش بووەتە زەمینەیەک. لە ١٨ی ئازاری ٢٠١٤دا بەپێی بەڵگەکانی دەمەمەئە 'بێ ئەوەی هیوایەک بە ئازادکردن هەبێت، تا مردن لە زینداندا بمێنێتەوە' کە لەدژی مافەکانی مرۆڤە، هیچ پێشکەوتنێک ئەنجامنەدراوە. ئەم دۆخە لە سیستمی ئەنجامدانی سزای تورکدا بوەتە هۆکار کە هەزاران سزا دەربکرێن.\n٢٤. دادگای دەستوری بنەڕەتی لەبارەی سەردانی قەدەغەکردنی کتێب کە بەرێز ئۆجالان ئەوانی نوسیبوو لەسەر بناغەی لێکۆڵینەوە ئەنجامدرابوون و دیاری کردبوو کە لە روی ئازادی هزر و ڕای تایبەتەوە پێشێلکاری ئەنجامدراوە. لەگەڵ ئەم بڕیارە ٢٥ی حوزەیرانی ٢٠١٤، دادگای دەستوری بنەڕەتی بەرپرسانی هەرێمی جارێکتر دەستیان بە بڕیاری قەدەغەکردن کرد. پرەنسیبی بڕیارەکانی دادگای دەستوری بنەڕەتی بۆ بەرپرسانی هەرێمی پێویستە ئەنجامبدرێن بەڵام رەتکراوەتەوە. لەم دۆخەدا زۆر سزای وەک ئەوەی لەگەڵ خۆیدا هێناوە. بەم نمونانە جێبەجێکردنی سزا لەسەر بەرێز ئۆجالان کە کەس هیچ قسەیەک ناکات و بێدەنگن، بە تەنها بە ئیمڕالیەوە سنوردار نییە و بە درێژایی کات سیستمی یاسایی تورکیای خستوەتە ناوخۆی.\n٢٦. لە ساڵی ٢٠٢٠دا جگە لە پرۆسەی یاسایی کە دادگا هەرێمیەکان بەردەوامە، لەبارەیی موەکیلەکانمان لە زیندانی ئیمڕای ١٩ جار سەردانی دادگای دەستوری بنەڕەتی و جارێکیش سەردانی دەمەمەئە کراوە. لەگەڵ کۆتاییهێنانی ساڵی ٢٠٢٠ لە دادگای دەستوری بنەڕەتی لەبارەی ئەنجامەکان لە زیندانی ئیمڕالی ٣٩ ە لە دەمەمەئە ٧ دۆسیە بەردەوامن. لە بەرانبەر کۆمیتەی وەزیرانی دەستەکەش سەردان ئەنجامدرابووکە بریاری دەمەمەئە لە ساڵی ٢٠١٤ دا کە رژێمی ئینفازی قوڕسکراوە بە واتای ئەشکەنجە دێت و پیویستە هەموو شتێکی پێویست لەبارەی ئەم بڕایارەوە بدریت.\n٢٨.سیستمی ئیمڕالی بێگۆمان پەیوەندی بە سیاسەتی چارەسەرکردن یان چارەسەرکردنی دۆزی کوردانەوە هەیە. دۆزی کوردان کە یەکێک لە دۆزە هەرە گەورە و گرنگەکانی رۆژهەڵاتی ناوەڕاستە، چارەسەرکردنی لەسەر زەمینەی دیموکراتی هەموو ئەو هێزانەی کە خۆیان بە سیاسەتی شەڕەوە بەستوەتەوە، نیگەران دەکات. بەڕێز ئۆجالان لەدژی ئاڵۆزی نەتەوە – دەوڵەت کە وادەکات گەلان لەبەرانبەر یەکتری بوەستنەوە، چارەسەری نەتەوەی دیموکراتی دروست کردوە و وایکردەوە پرۆژەی ژیانی گەلی کورد لەگەڵ گەلانی جیهان بترانێت لەسەر خاکێکی هاوبەش بژین.\n٣٠. رووداوێکی دیکەی گرنگ کە لە ساڵی ٢٠٢٠دا روویدا، ئەوە بوو کە دەستپێشخەری نێودەوڵەتی ئازادی بۆ ئۆجالان ١٠ی تشرینی یەکەم وەک 'رۆژی نێودەوڵەتی ئازادی ئۆجالان' قبوڵ کرد. کوردان و دۆستەکانیان لە هەموو شوێنێکی جیهان داوای ئازادی بەڕێز ئۆجالانیان کرد.\n٣١. بۆ ئەوەی کۆتایی بە سیستمی گۆشەگیری ئیمڕالی بهێنرێت، پێویستە مافی بنەڕەتی گەردوونی کە هەموو مرۆڤێک خاوەن ئەو مافەیە بدرێت و چاوپێکەوتنی خانەوادە و پارێزەران ئەنجام بدرێت و کۆتایی بە کردەوەی دژە دیموکراتیک بهێنرێت کە پەیوەندی یەکسەر بە گۆشەگیریەوە هەیە، بەڵام بۆ ئەوەی ئەم سیستمە کە هەموو کاتێک خۆی نوێ دەکاتەوە، نەهێڵێنرێت، پێویستە بەڕێز ئۆجالان و گەلی کورد وەک گەل و مرۆڤی دیکە لەلایەن یاسایەوە یەکسان بن و ئازاد بژین. بەناوی نووسینگەی مافەکانی سەدەوە ، داوا لە هەموو بەشەکانی کۆمەڵگا دەکەین هەست بە بەرپرسیاری بکەن و پێکەوە بۆ تێکۆشانی دادپەروەری و یاسای دیموکراتی کار بکەن."\nف.ق / ک.ش


به‌هۆی ته‌قینه‌وه‌كه‌ی به‌یروته‌وه، ده‌رچوونی بڕیاری دادگا له‌باره‌ی تیرۆركردنی ره‌فیق حه‌ریری سه‌رۆك وه‌زیرانی پێشووتری لوبنانه‌وه بۆ 18ی ئه‌م مانگه دواخرا.\nبڕیار بوو سبه‌ینێ هه‌ینی بڕیاری دادگای تایبه‌ت به تیرۆركردنی ره‌فیق حه‌ریری ده‌ربچێت، كه له‌ساڵی 2007ه‌وه خه‌ریكی لێكۆڵینه‌وه‌یه له رووداوه‌كه، به‌ڵام ته‌قینه‌وه‌كه‌ی به‌یروت دادگاكه‌ی ناچاركرد دانیشتنی تایبه‌ت به بڕیار و حوكمی كۆتایی دوابخات بۆ 18ی ئه‌م مانگه.\nله مانگی شوباتی ساڵی 2005، ره‌فیق حه‌ریری، كه ئه‌وكات سه‌رۆك وه‌زیرانی لوبنان بوو، له ته‌قینه‌وه‌یه‌كی به‌هێزدا، كه له ناوه‌ڕاستی به‌یروت كاروانی ئۆتۆمبێله‌كانی كرده ئامانج، له‌گه‌ڵ 21 كه‌سی دیكه‌دا كوژران و 226 كه‌سیش برینداربوون.\nدواتر و له ساڵی 2007دا، به‌بڕیاری ژماره 1757ی ئه‌نجومه‌نی ئاسایشی نێوده‌وڵه‌تی، دادگایه‌كی تایبه‌تی لوبنانی بۆ لێكۆڵینه‌وه له تیرۆركردنی حه‌ریری پێكهێنرا.\nچوار كه‌س به دانانی پلانی ته‌قینه‌وه‌كه تۆمه‌تباركراون، كه لوبنانین و ئه‌ندامی حیزبوڵڵان، ئه‌وه‌ش وایكردووه ئه‌و حیزبه دان به دادگاكه و بڕیاره‌كانیدا نه‌نێت و تۆمه‌تباره‌كان راده‌ستی دادگاكه نه‌كات، له كاتی رووداوه‌كه‌شه‌وه تا ئێستا هیچ زانیارییه‌ك له‌سه‌ر شوێنی نیشته‌جێبونی ئه‌و چوار كه‌سه نازانرێت.


کوردیپێدیا - نزیکەی 440 ملیار دینار قەرز لەسەر هاوبەشانی کارەبایە\n📊 نزیکەی 440 ملیار دینار قەرز لەسەر هاوبەشانی کارەبایە | پۆل: ئامار و راپرسی | زمانی بابەت: 🏳 کوردیی ناوەڕاست\nنزیکەی 440 ملیار دینار قەرز لەسەر هاوبەشانی کارەبایە\nرۆژی 18-12- 2019 حسێن حەمەد بەرێوبەری دابەشکردنی کارەبای هەولێرهەولێر راگەیاند: لەسنوری پارێزگای هەولێر نزیکەی 440 ملیار قەرز لەسەر هاوبەشانی کارەبا هەیە، 130 ملیار هی فەرمانگەکانی حکومەتە و 170 ملیاریش هی هاووڵاتێانە و قەرزەکەی تری هی پڕۆژە بازرگانی و پیشەسەزی وکشتوکاڵییەکانە.\nلەبارەی قەرزی کارەباش لای هاوبەشانی کارەبا وتی خاوەنی پڕۆژەکان ئاگادارکراونەتەوە کە قەرزی کارەبا بدەنەوە، حکومەتیش داوای لە فەرمانگەو وەزارەتەکان کردووه لەماوەی یەک مانگدا کێشەی قەرزەکانیان یەکلایی بکەنەوە، لەهەمانکاتدا ئەو هاووڵاتیانەی کە زیاتر لە دوو ملیۆن دینار قەرزارن، پێویستە سەردانی فەرمانگەکانی کارەبا بکەن، هەر هاووڵایتییەکیش قەرزی زۆر بێت دەتوانرێت لەشێوەی پشک (قست) پارەکەی بدات.\n 📡 ماڵپەڕ | 🏳 کوردیی ناوەڕاست | ماڵپەری دواڕۆژ - 18-12-2019\n1. 👁 18-12-2019\n📅 رۆژی دەرچوون: 18-12-2019\n➕ ئەم بابەتە لەلایەن: (جوان عومەر ئەحمەد)ەوە لە: Dec 18 2019 2:22PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Dec 18 2019 7:25PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Dec 18 2019 7:25PM باشترکراوە


دکتۆر محەمەد گه‌ناوی : سیاسه‌تکردن له‌سه‌ر گریمان . – WTARIKURD\nگریمان له‌زۆربه‌ی زانسته سروشتیه‌کاندا بۆ سه‌لماندنی راستیه به‌رجه‌سته‌کان وه‌کو ئارگومێنت به‌کاردێ ، کاری له‌سه‌ر ئه‌کرێ تا له‌ڕێگه‌ی ئه‌وه‌وه لایه‌نه نه‌زانراوو گومانه‌کان دیاری بکرێن و ئاشکرابکرێن و به‌مه تیۆریه‌کان بسه‌لمێنرێن .\nگریمانی راست هه‌میشه ئارگومێنتی راست و لۆژیکی هه‌یه ، به‌پێچه‌وانه‌وه که‌گریمان راست نه‌بوو ئه‌وا ئارگومێنتیش دروست و راست نابێ ، که‌ئه‌مه له‌زانستی ئه‌ندازیاری و بیرکاریدا به‌ئاسانی ئه‌بینرێ . وه‌ک باسکرا ، گریمانه‌کان بۆ سه‌لماندنی راستی و شته بابه‌تیه‌کان به‌کاردێ له‌تیۆریدا به‌ڵام خودی گریمانه‌کان له‌زه‌مینه‌ی راستیدا هه‌ندێ جار ئه‌سته‌مه یان هه‌ر ناکرێ و مه‌حاڵه ئه‌نجامبدرێن بۆ نمونه ئه‌گه‌ر به‌ساده‌یی بڵێین ، چی روئه‌دات که‌فشاری هه‌وا بۆ 10 باڕ به‌رزبێته‌وه ، ئه‌مه وه‌کو گریمان ئه‌و راستیه‌مان بۆ ئاشکرائه‌کات که‌ئیتر زینده‌وه‌ران ناتوانن به‌رگه‌ی بگرن ، به‌ڵام هه‌رگیز ناتوانرێ ئه‌مه له‌زه‌مینه‌ی واقعدا جێبه‌جێبکرێ ، چونکه هه‌تا ئه‌گه‌ر بتوانرێ کاره‌ساتی لێ دروستده‌بێ .\nبه‌هه‌مان جۆر له‌سیاسه‌ت و زانسته‌کانی مرۆڤایه‌تیدا ، ئه‌شێ گریمان به‌کاربهێنرێ بۆ دیاریکردنی و ئاشکراکردنی لایه‌نه نه‌زانراوو نادیاره‌کان تا کاریان له‌سه‌ربکرێ بۆ ئاراسته‌ی دروست بۆ خزمه‌تی به‌رژه‌وه‌ندیه‌کانی تاک و کۆمه‌ڵ و وڵات .\nهه‌رکاتێک له‌سیاسه‌تدا کار به‌گریمان بکرێ واته سیاسه‌ت بکرێ له‌سه‌ر گریمان ئه‌وا نه‌ک هه‌ر نادروست و نابه‌جێیه به‌ڵکو ئه‌شێ کاره‌ساتی لێبکه‌وێته‌وه . له‌به‌ر رۆشنایی ئه‌م رونکردنه‌وانه‌ی سه‌ره‌وه ئه‌گه‌ر ته‌ماشای سیاسه‌تی کوردی بکه‌ین له‌م (50- 60) ساڵه‌ی رابردودا ، ئه‌مه‌ی که‌پێی ئه‌ڵێن سیاسه‌ت هه‌موی له‌سه‌ر گریمان کراوه ، واته کارو چالاکی سیاسی بۆ خۆی کراوه به‌گریمان که هه‌ر له‌به‌ر ئه‌مه‌شه تائێستا ئه‌مه‌ی که‌ئه‌نجامی هه‌بوه هه‌موی تراجیدیا بوه . بۆ نمونه له‌ساڵانی شه‌سته‌کانی سه‌ده‌ی رابردو سیاسه‌ت و کاری سیاسی کورد له‌سه‌ر ئه‌م گریمانه بوه که‌ڕژێمی شای ئه‌وسای ئێران له‌گه‌ڵ رژێمی به‌عسی ئه‌وسادا به‌هۆی ناکۆکی نێوانیان بکه‌ونه جه‌نگه‌وه ئیتر کورد سودی خۆی لێ ببینێ ئه‌نجامی ئه‌م سیاسه‌ته له‌سه‌ر ئه‌م گریمانه ئاشبه‌تاڵ بوو . به‌هه‌مان جۆر له‌ساڵانی هه‌شته‌کانی سه‌ده‌ی رابردوو شۆڕش و سیاسه‌ت و خه‌باتی کورد له‌سه‌ر گریمانی بردنه‌وه‌ی جه‌نگ بوو له‌لایه‌ن ئێرانه‌وه ، ئه‌مه‌ش ئه‌نجامه‌که‌ی ئه‌نفال و کاره‌سات بوو دیسان له‌سه‌ر گریمانی ئه‌وه‌ی که‌ئه‌مەریکا له‌جه‌نگی عێراق و ئه‌مەریکا له‌ساڵی 1991 سەدام ئه‌ڕوخێنێ ، کورد دیسانه‌وه ئه‌م گریمانه‌یەی کرده سیاسه‌ت ، که‌دیسان ئه‌نجامه‌که‌ی کۆڕه‌وه پڕ تراجیدیاکه بوو ، که زۆربه‌مان شاهیدی بوین له‌کاتی ئێستاشدا هه‌موو فکری سیاسی روانگه‌و کارو به‌رنامه‌ی سیاسی له‌سه‌ر گریمانی ئه‌وه دروستبوه که خۆمان بخه‌ینه ژێر باڵی وڵاتێ یان گروپ و تاقمێ ئه‌گه‌رچی ئه‌زمونی تاڵیشمان له‌گه‌ڵیاندا هه‌یه . بۆیه ئه‌م جاره‌ش نابێ چاوه‌ڕێی ئه‌نجامی باش بکه‌ین له‌سه‌ر ئاستی هه‌م کوردستانی عێراق و ، هه‌م له‌سه‌ر ئاستی کوردستانیش. بۆ ئه‌وه‌ی له‌ده‌ست به‌گریمان کردنی سیاسه‌ت و زمان بێ پێویسته له‌سه‌ر فکری سیاسی به‌پشتبه‌ستن به‌تواناو ئیراده‌و بڕوابون به‌ماف و کاری سیاسی بکه‌ین .\nبه‌دبه‌ختترین سیاسه‌ت و سیاسی ئه‌وانه‌ن که سیاسه‌تى وڵات و خۆیان به‌گریمان ئه‌سپێرن ، له‌جیاتی کاری سیاسی جدی و واقعی و پڕ خوێندنه‌وه بۆ ره‌هه‌نده‌کانی فکرو سیاسه‌ته‌وه و ئابوری خوێندنه‌وه بۆ لایه‌نه په‌یوه‌ندیداره‌کانی ناوخۆی و ناوچه‌یی و جیهانیه‌کان. به‌کورتی بۆ ئه‌وه‌ی له‌ئه‌مڕۆماند دووربین له سیاسه‌تی گریمان کاری و ئه‌مجار وه‌هم پێویسته :\n1- ڕوانگه‌و هدف ڕێبازی فکری سیاسی دیارو ئاشکرا دیاری بکه‌ین له‌گه‌ڵ باڵاترین و که‌مترین دوا نیشتمانیه‌کانمان ، وه ئه‌مجار به‌پێی تواناو ئیمکانیات و ممکن بون ، مامه‌ڵه‌ی سیاسی بکرێ .\n2- خوێندنه‌وه‌ی سیاسیانه‌و زانستیمان بۆ ره‌هه‌نده ئابوری و سیاسی و ستراتیجی و په‌یوه‌ندیه مێژوییه‌کانی ناوچه‌و جیهان هه‌بێ .\n3- به‌شداریکردنی به‌شی هه‌ره زۆری کۆمه‌ڵانی خه‌ڵک له‌بڕیاره سیاسی و ئابوریه‌کان و دروستکردنی کۆ ده‌نگیه‌کی نیشتمانی یه‌کگرتوو .\n4- دیاریکردنی سه‌وابیته میللی و نیشتمانیه‌کان ، نه‌ک وه‌کو ئه‌مه‌ی ئه‌مڕۆ ئه‌ی بینین هه‌رکه‌سه‌و هه‌ر ڕۆژه قسه‌یه‌کی هه‌یه‌و له‌ئاوازی خۆی ئه‌خوێنێ ، به‌جۆرێ که‌باسی کوردو کوردستان و ده‌وڵه‌تی کوردی بۆته گاڵته‌جاری مناڵان و سوک بونی ناوی ده‌وڵه‌ت و کیانی کوردی .\nبۆنمونه له ڕۆژێکدا باسی جیابونه‌وه له عێراق و ده‌وڵه‌تی کوردی ئه‌که‌ن ، وه‌له‌هه‌مان کاتیشدا باسی پۆست و به‌شداری کردن له‌ده‌وڵه‌تی عێراق ئه‌که‌ن ، هه‌تا شه‌ڕی پۆستیش ئه‌که‌ن له‌به‌غداد چ لایه‌نێ و چ که‌سێ پۆستێکی هه‌بێ ، ئیتر ئه‌مه ، که گاڵته‌جاری سیاسی و بێ به‌هاکاکردنی وڵات و خه‌بات و مێژوی گه‌ل نه‌بێ ئه‌بێ چی بێ ؟ ئه‌مه ئه‌وه ده‌رئه‌خات ، هه‌ر کاتێ کاری سیاسه‌ت به‌سه‌ر بنه‌مای گریمان و بێ ڕوانگه‌یی و بێ ئامانج بکرێ ئه‌بێته قوماری سیاسی و ئه‌نجامه که‌شی له‌باشترین حاڵا گاڵته جاریه ئه‌گه‌ر نا کاره‌سات و به‌ئاش به‌تاڵ .


لە كوردستان كەمتەرخەمییەكی زۆر هەیە لە ئاستی وەرزشی ئافرەتان | دەزگاى زارى کرمانجى\nزاری كرمانجی– سۆران: هەڵاڵە فەیسەڵ، كچە یاریزانێكی گوندی هەسنانە سەر بە قەزای سۆران، تەمەنی 26 ساڵەو دەرچووی كۆلیژی وەرزشی زانكۆی سۆرانە, ماوەی چەندین ساڵە وەك كچە یاریزانێك لە كۆمەڵێك بوار دەردەكەوێت و خاوەنی چەندین نازناوە لە بوار وەرزش.\nد/ رەمەزان هەڕەنی\nیاریزان هەڵاڵە فەیسەڵ لە دیمانەیەكدا بە زاری كرمانجی راگەیاندو گووتی" لە تەمەنی منداڵیەوە حەز و خولیام بە وەرزش هەبووە, بەڵام بە شێوەیەكی گشتی ساڵی ٢٠١١ چوومە ناو پێشبركێ و پاڵەوانیەتیەكان، واتە ماوەی ٩ ساڵە لە نێو بواری وەرزش یاری دەكەم، سەرەتا بە یاری گۆڕەپان و مەیدان دەستم پێ كردو دواتر گرنگیم بە وەرزشەكانی فوتساڵ و پاسكیل سواری دا، لە ئێستادا بەهۆی سەرپەرشتی كردنم لە وەرزشكردن دوور كەوتوومەتەوەو هیچیان ناكەم, زیاتر گرنگی بە كۆمەڵە یاریزانێك لە هەردوو وەرشی فوتساڵ و پایسكیل سواری دەدەم، لەم یارییانە زیاتر سەركەوتووم و حەز بەو دوو یاریە دەكەم".\nهەڵاڵە گوتیشی" یارییەكان زۆر قوڕسن، بەڵام هەمیشە حەزم بە شتی مەحاڵ و قوڕسە، یارییە وەرزشیەكان بەتایبەتی ئاستی وەرزشی ئافرەتان نامەوێ زۆر باسی بكەم, چونكە لە ئاستێكی زۆر كەم و خراپ دایە، كەمتەرخەمییەكی زۆر هەیەو بەرچاو دەكەوێ لە ئاستی وەرزشی ئافرەتان لە كوردستان، بەداخەوە بۆ بەرپرسانی وەرزشی لە كوردستان تەنها كەمێك گرنگی پێ بدرێت و خولی زیاتر بكرێنەوە پاڵپشتی بكرێت دڵنیام ئافرەتی زۆر بەتواناو وەرزشوان زۆر دەبێت لە كوردستان".\nهەڵاڵە ئەوەشی خستەڕوو" ئێستا ئەندامی كارگێڕی یانەی وەرزشی سنوورم لە سۆران و یانەی فوتساڵ و پاسكیسواریم دامەزراندوە كە تایبەتە بە كچان, بیرم لەوە كردۆتەوەلە داهاتووش تیپەكانی تری وەرزش دابمەزرێنم بە پێی تواناو كات، هیوا و ئاواتم زۆرە بەڵام تاكە هیوای سەرەكیم ئەوەیە بتوانم لە سۆران خزمەتێكی وەرزشی بە شارەكەم و بە وەرزشوانانی ئافرەت بكەم، دەمەوێ لێرەوە بە كچان رابگەیەنم هیچ كات لە ئاست حەزو ئارەزووەكانتان بێ ئومێد مەبن, تەنها هەوڵ بدەن بۆ ئامانجەكانتان هیج شتێك لە ژیاندا ئەستەم نیە بەتایبەت لەناو دونیای وەرزشدا".\nئەمەشی روونیكردەوەو گوتی" لە كوردستان هیچ بەرپرس و خەمخۆرێك نابینم گرنگی بە وەرزش بدات, بە داخەوە بۆ پەربرسان، نازانم وەرزش لەكام بەرنامەی حكومەتدایەو كەی كاری لەسەر دەكەن و دەبێتە بەشێك لە كارو چاكسازیەكانیان، لەبەر ئەوەی هیج گرنگی و خزمەت گوزارییەك نیە تایبەت بێت بۆ ئافرەتان, ئەمە یەكێكە لە هۆكارە سەركیەكان، هۆكارێكی تریش زۆر گرنگە بوترێت, ئەوەیش هەبوونی ئەو عادەت و تەقالیدەی لە كۆمەڵگەی ئێمەدا هەیە كە رێگرییەكی زۆرە لە نێو خێزانەكان, بەچاوێكی تر سەیری كچەكان دەكەن بۆ هاتنە ناو بواری وەرزشی".\nلە كۆتاییدا هەڵاڵە گووتی" وەك دەستكەوت ٨ مەدالیاو ٤ جام و چەندین خەڵات و بڕاوانامەی رێزلێنانم وەرگرتووە، یەكێكم لە دامەزرێنەرانی (رێكخراوی ورە بۆ پەرەپێدانی لاوان و كۆمەڵگە) لەسۆران، جێگری ئەو رێكخراوەم و ئەندامی كارگێڕی یانەی وەرزشی سنوورم لەسۆران, هەروەها لە یانەكە بەرپرسی ئافرەتان و بەرپرسی راگەیاندنم، ساڵی ٢٠١٧ تیپەكەم راگەیاند, بەڵام تەنها لە خولەكانی ناو سۆران بەشداریمان كردووە، ئەمساڵ یەكەم وەرزمان دەبێ و بەشدار دەبین لە خولی پلە یەكی ئافرەتان وەك یانەی سنوور لە كوردستان, ئامانجمان گەیشتنە بە پلە نایابی كوردستان، ئومێدێكی تەواوم بە یاریزانەكانم هەیە كە ئەنجامێكی باش بەدەست بێنین".


دوو موشەک لە غەززەوە بۆ ئیسڕائیل هەڵدرا و دوو کەس برینداربوون\nی مانگی نۆ ١٦, ٢٠٢٠\nلەمیانەی مەراسیمی واژۆکردنی ڕێکەوتنەکەی نێوان ئیسڕائیل و ئیماڕات و بەحرەیندا بۆ ئاساییکردنەوەی پەیوەندییەکانیان لە واشنتن، چالاکەوانە فەڵەستینیەکان دوو موشەکییان لە غەززەوە بە ئاڕاستەی ئیسڕائیل هەڵدا و بەهۆیەوە دوو کەس برینداربوون.\nتاوەکو ئێستا هیچ لایەنێکی کەرتی غەززە بەرپرسیارێتی هەڵدانی موشەکەکانیان ڕانەگەیاندووە، بەڵام غەززە لەژێر دەسەڵاتی حەماسدایە و لەلای خۆیەوە حەماسیش بەرپرسیارێتی هێرشەکەی ڕانەگەیاندووە.\nفەڵەستینیەکان کە هەوڵی دامەزراندنی دەوڵەتێکی سەربەخۆ دەکەن لە کەناراوەکانی ڕۆژئاوا و کەرتی غەززە، پێیان وایە ڕێکەوتنەکەی ئیسڕائیل لەگەڵ هەریەک لە ئیماڕات و بەحرەین ناپاکیکردن بێت لە پرسەکەیان.\nلەمیانەی کۆبوونەوەکەی نێوان سەرۆک وەزیری ئیسڕائیل بنیامین ناتانیاهو و سەرۆکی ئەمەریکا دانۆڵد ترامپ لەگەڵ هەریەک لە وەزیرانی دەرەوەی ئیماڕات و بەحرەین لە واشنتنی پایتەختی ئەمەریکا، زەنگی ئاگادارکردنەوە لە هەریەک لە شارەکانی عەسقەلان و ئاشدودی ئیسڕائیل لێدرا.\nخزمەتگوزاری فریاکەوتنی خێرای ئیسڕائیل وتی تیمەکانیان چارەسەرییان بۆ دوو بریندارەکە کردووە و چوار کەسی دیکە توشی شۆک بوون.\nوتەبێژی سوپای ئیسڕائیل وتی دوو موشەک لە غەززەوە هەڵدراون و سیستمی بەرگری موشەکی ئیسڕائیل بەرپەرچی یەکێک لە موشەکەکانی داوەتەوە.\nلە غەززەش کە ئیسڕائیل بەهۆی هۆکاری ئەمنیەوە گەمارۆی داوە، دەیان فەڵەستینی لەبەردەم ئۆفیسی نەتەوە یەکگرتووەکاندا گردبوونەوە و سەرکۆنەی ڕێکەوتنەکەی نێوان ئیسڕائیل و ئیماڕات و بەحرەینیان کرد، ئەمەش ماوەیەکی کەم پێش دەستپێکردنی واژۆکردنەکە. خۆپیشاندەران هاواریان دەکرد " فەڵەستین بۆ فرۆشتن نیە."\nلەلایەکی دیکەوە وتەبێژی حەماس سامی ئەبو زەهری وتی ئەو دوو ڕێکەوتنەی ئیسڕائیل لەگەڵ ئیماڕات و بەحرەیندا واژۆی کردووە هیچ ئاشتیەک بۆ ئیسڕائیل لە ناوچەکەدا ناهێنێت.\nئەبو زەهری لە تورکیاوە بە ڕۆیتەرزی وت " گەلانی ناوچەکە بەردەوام دەبن لە مامەڵەکردن لەگەڵ ئەم داگیرکەرەدا وەکو دوژمنێکی ڕاستەقینەیان."


تەلئەبیب ئامادەکار دەکات\nبەپێى توێژینەوەى زانکۆیەکى ئیسرائیلى، لە چەند ساڵى داهاتوودا بومەلەرزەیەکى وێرانکەر لە ئیسرائیل و چەند وڵاتێکى دراوسێى دەدات و زیانى زۆریشى دەبێت، میدیاکانى ئیسرائیلیش دەڵێن چەند سالێکە بۆ ئەو ئەگەرانە ئیسرائیل سەرقاڵى ئامادەسازى سەربازییە.\nبەپێى ڕاپۆرتێکى ڕۆژنامەى جیوریزەڵام پۆستى ئیسرائیلى کە "ناس کورد" بەدواداچوونى بۆ کردووە (28ى کانونى یەکەمى 2020) ئاماژە بۆ ئەوە کراوە، لە توێژینەوەیەکى نوێدا کە لەلایەن زانکۆى تەلئەبیبەوە ئامادە کراوە، لە ساڵانى داهاتوودا بومەلەرزەیەکى وێرانکەر بەگوڕى 6.5 ڕێختەر دەدات لە ئیسرائیل و چەند وڵاتێکى دراوسێی.\nبەپێى توێژینەوەکە، کە بارودۆخى جیولۆجیاى 220 ساڵى دەریاى مردوو دەخاتە ڕوو و چەند دیاردەیەکى لێوە ئاشکرا کراوە، توێژەران ئەوەیان دەرخستووە کە هەر 130 بۆ 150 ساڵ جارێک بومەلەرزەیەکى وێرانکەر ڕوو لەو ناوچەیە دەکات.\nشارەزایان پیێانوایە ئەو بومەلەرزەیە لە بومەلەرزەکەى 93 ساڵ پێش ئێستا وێرانکەرتر دەبێت کە ساڵى 1927 لە دەریاى مردووی دا و بووە هۆى زیانگەیاندن بەچەندین شارى ترى ناوچەکە لەوانە عومان و قودس و بەیت لەحم و یافا و سەدان کەسیشى کوشت.\nلاى خۆشیەوە، پڕۆفیسۆر مارکۆ، سەرۆکى کۆلێژى پۆرتربۆ زانستە ژینگەیەکان لە زانکۆى تەلئەبیب دەڵێت، دواهەمین بومەلەرزەى وێرانکەر نزیکەى 250 کەسى لە قودس و بەیت لەحم و عومان و ئەریحا کوشت.\nئاماژەى بۆ ئەوەش کردووە، بەراورد بە 100 ساڵ پێش ئێستا کە ژمارەى دانیشتوانى ئەو ناوچانە دوو بۆ سێ قات زیادى کردووە بەواتاى لەئەگەرى ڕوودانى بومەلەرزەکەدا ئەو قوربانیەکانى دوو بۆ سێ قات زیاد دەکەن، ئەوە سەربارى زیانە مادییەکانى ترى.\nبەپێى ئاژانسى فرانس پرێس، لەساڵى پارەوە هێزى دەریاى ئیسرائیلى دەستیانکردووەتە ئامادەباشى بۆ بەرەنگاربوونەوەى ئەگەرە کتوپڕەکانى ئەو بومەلەرزەیە.\nئاماژە بۆ ئەوەش کراوە، ساڵى 2019 ئیسرائیل بەئامادەبوونى نوێنەرى چەند وڵات و 10 کەشتیوان و هێزى دەریاى ناتۆ ئۆپەراسیۆنى مایتى و ویفزى بۆ بەندەرى حەیفاى باکورى ئیسرائیل ئەنجامداوە.\nبەپێى ڕۆژنامەى یەدیعۆت ئەحرۆنۆت، لەساڵى 2014ەوە هێزەکانى ئیسرائیل دەستیانکردووەتە مەشق و ڕاهێنان بۆ بەرەنگاربوونەوەى دۆخى بومەلەرزەکە.\nئاماژە بۆ ئەوەش کراوە، چەند یەکەیەکى تایبەتى سەربازى کە مەشق و ڕاهێنانیان پێکراوە و پێکهاتوون لەنزیکەى 150 کەس ئامادە کراوە بۆ فریاگوزارى.\nتوێژینەوەیەکی مژدەبەخش بۆ چاکبووانی کۆرۆنا\n2020.12.25 - 19:37


چەند ئاماژەیەك سەرنجی كارمەندانی دەزگای هەواڵگری ئەمریكایان راكێشا بۆ ئەوەی شوێنى ئوسامە بن لادن سەرۆكی رێكخراوی (قاعیدە) بدۆزنەوە‌و بیكوژن، یەكێك لەو ئاماژانە "تەناف"ێك بوو، ئەگەر بنلادن وشككەرەوەی جلوبەرگی بۆ هاوسەرەكانی دابین بكردایە، رەنگە چارەنوسی جیاوازتر بوایە.\nرۆژنامەی (نیویۆرك پۆست)ی ئەمریكی باس لە ناوەڕۆكی كتێبێك دەكات بەناوی "سەركەوتن‌و كەوتنی ئوسامە بن لادن"، كە لەلایەن (پیتەر بێرگن)ەوە نوسراوە‌و بڕیارە رۆژی سێ شەممە بڵاوبكرێتەوە، نوسەر لەم كتێبەدا باس لە وردەكاری سەرەنجڕاكێش دەكات لەبارەی ئۆپراسیۆنی كوشتنی بن لادنەوە.\nبەگوێرەی خەمڵاندنی كارمەندانی " CIA" كە لەسەر بنەمای شیكاریی بۆ تەنافی جلەكان كردویانە، لەم خانوەدا پیاوێك‌و چەند ژنێكی پێگەیشتوو لەگەڵ لانی كەم حەوت منداڵ هەیە، ئەمەش شتێك بووە كە لەگەڵ دۆخی ژیانی بن لادندا گونجاو بووە، ئەم شیكارییە بووە كە ئیدارەی ئەمریكای قایل كردووە، ئەمە لەپاڵ ئەو شیكاریانەی تر لەكاتی چاودێكردنی خانوەكەدا ئەنجامدراون.\nرۆژنامەكە ئەمریكییەكە بە پلارەوە نوسیویەتی" ئەگەر بن لادن وشككەرەوەی جلوبەرگی بۆ هاوسەرەكانی دابین بكردایە، رەنگ بوو چارەنوسی جیاوازتر بوایە".


مه‌كته‌بی سیاسی: سه‌روه‌رییه‌كانی شه‌هید ئازاد هه‌ورامی به‌زیندوویی ده‌مێنێته‌وه\n05:57 - 31/08/2019\nله ساڵیادی شه‌هیدبوونی سه‌ركرده ئازاد هه‌ورامی-دا، راگه‌یاندنی مه‌كته‌بی سیاسی یه‌كێتیی نیشتمانیی كوردستان، راگه‌یه‌نراوێكی بڵاوكرده‌وه، كه ئه‌مه ده‌قه‌كه‌یه‌تی:\nئه‌مڕۆ یادی 31 ساڵه‌ی شه‌هیدبوونی سه‌ركرده ئازاد هه‌ورامی یه\nئه‌مڕۆ یادی (31) ساڵه‌ی شه‌هیدبوونی (ئازاد هه‌ورامی) سه‌ركرده‌یه، كه له (31)ی ئابی 1988، له شاڵاوه‌كانی ئه‌نفالدا، سه‌رڵه‌رشتی شه‌ڕی به‌رگری ده‌كرد له ناوچه‌ی باڵه‌ییانی قه‌ندیل، ئێواره‌ی رۆژی (30)ی ئاب، سه‌ختی برینداربوو، رۆژی دواتر دوا هه‌ناسه‌ی به كوردستان به‌خشی‌و شه‌هیدبوو.\nئازاد هه‌ورامی له ته‌مه‌نێكی كه‌مدا، هه‌ست به لێهاتوویی‌و ئاكاری جوان‌و خه‌سڵه‌ته‌كانی سه‌ركرده‌یه‌كی ڵشوودرێژی تێدا به‌دیكراوه، كاتێك ته‌مه‌نی ته‌نها (18) ساڵ ده‌بێت ڵه‌یوه‌ندی به كۆمه‌ڵه‌ی ڕه‌نجده‌رانی كوردستانه‌وه ده‌كات، له‌ته‌مه‌نی (20) ساڵیشدا به‌شداری خه‌باتی چه‌كداری كردووه. ساڵی 1976 دوای ده‌ستگیركردنی خاڵه شیهاب‌و هاوڕێیكانی، شه‌هید ئازاد هه‌ورامی له‌و هه‌ڤاڵانه بووه له‌گه‌ڵ شه‌هید ئارام، ئه‌ركی رێكخستنه‌وه‌ی (كۆمه‌ڵه)یان كه‌وتۆته ئه‌ستۆ.\nشه‌هید ئازاد هه‌ورامی ساڵی 1976 له ده‌ستڵێكی هه‌ڵگیرساندنی شۆڕشی نوێ دا، سه‌رڵه‌رشتی مه‌فره‌زه سه‌ره‌تاییه‌كانی كردووه. 1978 له كاره‌ساتی (هه‌كاری)دا، به دیل گیراوه‌و دواتر توانیویه‌تی خۆی ده‌رباز بكات‌و ڵه‌یوه‌ندی بكاته‌وه به هه‌ڤاڵه‌كانی.\nله‌به‌ر لێهاتوویی‌و ئازایه‌تی، ئازاد هه‌ورامی له كۆنفرانسه‌كانی (كۆمه‌ڵه)و (یه‌كێـتی)دا به ئه‌ندامی سه‌ركردایه‌تی هه‌ڵبژێردراوه، نمونه‌ی سه‌ركرده‌یه‌كی شۆڕشگێڕی گیان له‌سه‌رده‌ست‌و ژیر بووه، ئاستێكی به‌رزی روناكبیری‌و هونه‌ری هه‌بووه‌و به‌چه‌ك‌و گیتارو فكری روونی خزمه‌تی شۆڕشی نوێی گه‌له‌كه‌ی كردووه. له‌و به‌رڵرسیارێتی‌و ئه‌ركانه‌ی خراوه‌ته ئه‌ستۆی، هه‌میشه به دڵسۆزییه‌وه ڕایڵه‌راندووه‌و خۆشه‌ویستی ناو ڵێشمه‌رگه‌و خه‌ڵك بووه.\nمخابن رۆژی (31)ی ئابی (1988) گیانی سڵارد‌و گه‌یشته كاروانی سه‌روه‌رانی یه‌كێتی‌و گه‌له‌كه‌مان، ئازاد هه‌ورامی هێنده سه‌ركرده‌یه‌كی ووره به‌رزبووه، له‌كاتی برینداربوونیدا‌و ڵێش شه‌هیدبوونی سرودی (رێی خه‌باتمان)ی ووتوته‌وه.\nشه‌هید ئازاد هه‌ورامی ڵێشمه‌رگه‌و سه‌ركرده‌و هونه‌رمه‌ند، خۆشه‌ویستی كه‌ركوك‌و هه‌موو كوردستان، بۆ هه‌میشه ناو و سه‌روه‌رییه‌كانی، ئاكاری به‌رز‌و تێكۆشانی ڵڕ له‌سه‌روه‌ری، وه‌ك ئاوازه‌كانی له‌ناو دڵ‌و ویژدان‌و رۆحی هه‌موو دڵسۆزانی گه‌له‌كه‌ماندا به‌زیندوویی ده‌مێنێته‌وه‌و بزه‌ی نه‌رمی سه‌رلێوه‌كانی وانه‌ی ئومێد‌و ووره به‌رزییه.\nیه‌كێتیی نیشتمانیی كوردستان ده‌یان سه‌ركرده‌و هه‌زاران فه‌رمانده‌و ڵێشمه‌رگه‌ی قاره‌كانی، له رێگای سه‌خت‌و دژواری خه‌بات، گیانیان كردۆته قوربانی بۆ ڕزگاربوونی گه‌لی كوردستان له سته‌م‌و ژێرده‌سته‌یی. كاروانی شه‌هیدانی یه‌كێتی (44) ساڵه رێچكه‌ی گرتووه‌و دوایین شه‌هیده‌كانی ئه‌م كاروانه‌ش، رۆڵه قاره‌مانه‌كانێتی كه له كوله‌جۆ و ناوچه كوردستانیه دابرێنراوه‌كانی تردا به‌رگری له ئارامی‌و ئاسایشی گه‌لی كوردستان.\nسڵاو له یادی شه‌هید سه‌ركرده كاك ئازاد هه‌ورامی‌و سه‌رجه‌م شه‌هیدانی یه‌كێتی‌و كوردستان..\nلیژنەی دارایی لەبارەی موچەوە دڵنیایی دەدات\nعیراق بودجەی 2020 پێشكەشی پەرلەمان ناكات\nبەهای تمەنی ئێرانی بە ئاستێكی پێوانەیی دادەبەزێت\nئۆپیك بەرهەمهێنانی نەوت بۆ نزمترین ئاست كەمدەكاتەوە\nترەمپ مژدەی سەركەوتن بەسەر كۆرۆنا رادەگەیەنێت\nبەرشەلۆنە بردنەوەیەكی گەورەی بەرامبەر بە ڤیاڕیاڵ تۆماركرد\nئۆساسۆنا و خیتافی بە بێ گۆڵ یەكسانبوون\nمۆزەخانەی لۆڤەر لە فەرەنسا بەرووی سەردانكاراندا كرایەوە\nچارەكە سەدەیەك بەسەر كوشتارگەی سریبرینیچا تێپەڕدەبێت\nسەرۆك وەزیری عیراق بەسەردانێك دەگاتە واشنتۆن\nئیسپانیۆڵ بەرامبەر بە لیگانیس شكستی هێنا\nكێشەی دابەشكردنی ئاوی سلێمانی چارەسەركرا\nرامۆس ژمارەیەكی پێوانەیی تۆماركرد\nریاڵ مەدرید حەوتەم بردنەوەی لەسەریەكی تۆماركرد


كاتێك خاچپه‌رسته‌كان هاتن، له ساڵی 491 كۆچی هه‌فت مانگ ده‌وری ئه‌نتاكیه‌یان داو، زیاتر له 10 هه‌زار كه‌سیان كوشت، ساڵی پاشتر هاتنه قودس و زیاتر له 70 هه‌زار كه‌سیان كوشت و پێى ئه‌سپه‌كانیان ره‌نگی خوێنی گرتبوو، ریكاردیش ئه‌مانی دایه 3 هه‌زار كه‌سی موسڵمان، كه‌چی كه خۆیان به‌ده‌سته‌وه دا، هه‌موو دیله‌كانی به كۆمه‌ڵ كوشتن، دواتر كه صلاح الدین الأیوبی سه‌ركه‌وت به سه‌ریان، دیله‌كانی نه‌كوشتن، تا سه‌ربازه هه‌ڵاتووه‌كانیشى به پاپۆرِ ناردنه‌وه ئه‌ورِوپا.\nرۆژێكیان به ناو شاری قوس دةرِۆیش، پیره پیاوێكی مه‌سیحی گه‌ردن به خاچ لێى پرسی: ئه‌ی سه‌ركرده‌ى مه‌زن، به‌سه‌ر دوژمنه‌كانت سه‌ركه‌وتی، بۆچی تۆڵه‌ت لێ نه‌كردنه‌وه؟ ئه‌وان ژن و منداڵ و پیره‌كانیان كوشتن، تۆ بۆچی هه‌مان شتت پێنه‌كردنه‌وه؟ صلاح الدین له وه‌ڵامدا گووتی: دینه‌كه‌م رێگریم لێ ده‌كات، فه‌رمانم پێده‌كات به‌زه‌ییمان به زوعه‌فایان بێته‌وه، حه‌رامی كردووه منداڵ و پیرو ئافره‌تان بكوژین. پیاوه‌كه گووتی: ئایا دینه‌كه‌تان رێگریتان لێ ده‌كات تۆڵه له‌وانه‌ش بكه‌نه‌وه، كه خراپترین سزایان ده‌رخواردی ئێوه دا؟ صلاح الدین وه‌ڵامی دایه‌وه: به‌لىَ، ئاینه‌كه‌مان فه‌رمانی لێبووردن و چاكه‌كاریمان پێده‌كات، خراپه به چاكه وه‌ڵام بده‌ینه‌وه، وه‌فا به په‌یمانه‌كانمان بكه‌ین، له كاتی توانامان لێبووردنمان به‌رامبه‌ر گوناهكاران هه‌بێت. پیاوه مه‌سیحیه‌كه گووتی: دینی ئێوه باشترین دینه، سوپاس بۆ خوا، كه له دوا ساڵانی ته‌مه‌نم منی هینایه سه‌ر ئه‌م دینه. ئینجا داواى له صلاح الدین كرد، رێنمایی بكات بۆ موسڵمانبوون، ئه‌ویش پیشانی دا.\nله وتاری هه‌ینی ئه‌م هه‌فته‌یه، له باسی كۆبانىَ به‌راوردێكی نێوان كاره جوانه‌كانی سه‌لاحه‌دین و تیرۆریستانمان كرد، چۆن صلاح الدین به ره‌حمه‌ت خه‌ڵكی به‌ره‌و ئیسلام هێنا، چۆنیش ئه‌م تووندرِه‌وانه گه‌وره‌ترین زیانیان له موسڵماناندا. ئه‌م به‌سه‌رهاته‌شمان گێرِایه‌وه.


کەجەدەکە: سوپای عێراق هێرش دەکاتە سەر ئەو ئێزدییانەی شەنگال کە لە کۆمەڵکوژی داعشەکان ڕزگاریان بوو – ته‌ڤگه‌ر\nسەرەکی/بەیاننامە/کەجەدەکە: سوپای عێراق هێرش دەکاتە سەر ئەو ئێزدییانەی شەنگال کە لە کۆمەڵکوژی داعشەکان ڕزگاریان بوو\n3 هەفتە لەمەوبەر\tبەیاننامە, پرسی رۆژ کۆمێنت بنوسە\nكۆنگرەی كۆمەڵگەی دیموكراتی كورد لە ئەوروپا/كۆمسیۆنی باشووری کوردستان لە بەیاننامەیەکدا هێرش و داگیرکارییەکانی سەر شەنگال شەرمەزار دەکەن و داوا لەسوپای عێراق دەکەن دەستبەجێ هێرشە سەربازییەکانی بۆسەر ئێزدیەکان بوەستێنێت و هەموو لایەك فشار بخەنە سەر سەرۆك وەزیرانی عێراق (كازمی) كە بە پلانی توركیا و مالی بارزانی دەستی بەم لەشكركێشیە کردووەن.\nكۆمەڵگەی ئێزیدی، لە دیرۆكدا چەندین جار ڕووبەڕووی سیاسەتی قڕكردن و كۆمەڵكوژی بوونەتەوە لەسەر دەستی داگیركەران و دەسەڵاتدارنی كۆنەپەرستی دژە مرۆڤایەتی، دوا كۆمەڵكوژی ئێزدیەكان لەسەر دەستی كۆنەپەرستانی داعشی بوو لە ٣ ئابی ٢٠١٤، ئەمەش لە ئەنجامی هەلهاتنی سوپای عێراق و هێزەكانی پێشمەرگەی پەدەكەدا بوو لە بەرامبەر داعش، جێهێشتنی كۆمەڵگەی ئێزیدخان بۆ بەر تیغی تیژی مرۆڤ كوژانی داعش، كە لە ئەنجامدا كۆمەڵ كوژیەكی گەورەی ئێزدیەكانی لێكەوتەوە و هەزارانیان كۆمەڵ كوژ كران و هەزارانی تریان فڕێندران تاكوو ئێستا چارەنوسیان نادیارە\nدوابەدوای ئەو كۆمەڵكوژییە دڕندانەیە، كۆمەڵگەی ئێزدی بڕیاریدا هێزی جەوهەری خۆی ئاوا بكات بۆ پاراستنی كۆمەڵگەی ئێزیدی و ڕزگاركردنی هەرێمی شەنگال، بۆ ئەو مەبەستە یەكینەكانی بەرخودانی شەنگال و یەكینەكانی ژنانی شەنگال (یەبەشە و یەژەشە) پێكهات لە 19ی کانوونی یەکەمی 2014 چەندین گوند و شار و شارۆچكەكانی شەنگالیان ئازادكرد. لەئێستادا سیستەمی خۆبەڕێوەبەریان ڕاگەیاندوە، ئاسایشی ئێزدخانیان پێكهێناوە و هەرێمێكی ئارام و پڕ ئاشتی و ئاسایشیان بونیاد ناوە\nئاشتی و ئارامی، پێشكەوتن و سەقامگیری هەرێمی شەنگال هێزە هەڵاتوەكان و دەوڵەتی فاشستی توركیایان نیگەران و بێزار كردوە، ئۆقرەیان لەبەر بڕاوە و كەوتونەتە پیلانگێڕی دژی ئەم ستاتویە ئارام و ئاشتی خوازە\nهاوكات لەگەڵ هێرشی دەوڵەتی داگیركەری توركیا لە ١٧ نیسانی ٢٠٢٢ بۆ سەر هەرێمەكانی پاراستنی میدیا لە باشوری كوردستان و هێرش بۆ سەر ڕۆژئاوای كوردستان، سوپای عێراق لەسەر داوای دەوڵەتی فاشستی تورك و هێڵی خیانەتی ماڵی بارزانی، دەستی كردوە بە هێرشی سەربازی بۆ سەر ئەو ئێزیدیانەی كە لە كۆمەڵكوژی داعش ڕزگاریان بووە، بەژمارەیەکی زۆر سەرباز و زرێپۆش و تانکەوە چوونە ناو شەنگالەوە و جارێکی دیکە هێرشیان کردە سەر چەند گوند و خاڵێكی سەربازی هێزەكانی یەبەشە، یەژەشە و ئاسایشی ئێزدیخان و بۆمب باران كردنی چەند شوێنێكی مەدەنی\nئامانجی هێرشی ئەم چەند هەفتەی دوایی سوپای عێراق دابڕینی پەیوەندی ڕۆژئاوای كوردستان و هەرێمی شەنگالە، لە هەمان كاتدا هەڵوەشاندنەوەی سیستەمی خۆبەڕێوەبەری و هێزەكانی پاراستنی شەنگالە\nبۆیە داوا لەسوپای عێراق دەکەین دەستبەجێ هێرشە سەربازییەکانی بۆسەر ئێزدیەکان بوەستێنێت. هەموو لایەك فشار بخەنە سەر سەرۆك وەزیرانی عێراق (كازمی) كە بە پلانی توركیا و مالی بارزانی دەستی بەم لەشكركێشیە\nدەست لە هێرشكردنە سەر شەنگال هەڵگرێت، چونكە بەم لەشكركێشیەی دەستی پێكردوە ئیرادەی گەلانی عێراق دەخاتە بەردەم چارەنوسێكی ڕەش كە ڕژێمی بەعسی فاشی بە بیرمان دێنێتەوە\nلە هەمان كاتدا داواكارین لە گەلی خۆمان و سەرجەم گەلانی عێراق لە ناوەوە و دەرەوەی وڵات خاوەنداری بكەن لە ئێزدیەكان و خۆبەڕێوەبەری شەنگال بە هەموو شێوە جیاوازەكانی خەبات و تێكۆشان بۆ ڕێگرتن لە دووبارە كۆمەڵكوژی ئیزدیەكان\nسەركەوتوو بێت خەباتو بەرخودانی گەلی شەنگال\nكۆنگرەی كۆمەڵگەی دیموكراتی كورد لە ئەوروپا


بابەت لەسەر ئینتەرنێت:http://www.sarbast.com/post/2156\nهاوكات لەگەڵ نزیكبوونەوەی وادەی بەڕێوەچوونی ریفراندۆمی سەربەخۆیی هەرێمی كوردستان، وەزیری دەرەوەی ئەمەریكا پێوەندی بە مەسعوود بارزانی سەرۆكی هەرێمی كوردستان دەكات و دوو پەیامی ئاراستە دەكات.\nئەمڕۆ یەكشەم 24ی ئەیلوول، رێكس تیلەرسن وەزیری دەرەوەی ئەمەریكا پێوەندی تەلەفۆنی بە مەسعوود بارزانی سەرۆكی هەرێمی كوردستان كردووە و دوو پەیامی ئاراستە كردووە. محەمەد ئیلخانی ئەندامی ئەنجوومەنی باڵای ڕیفراندۆم/ توركمان زانیارییەكانی دووپات كردەوە.\nمحەمەد ئیلخانی ئەندامی ئەنجوومەنی باڵای ڕیفراندۆم/ توركمان ڕاگەیاند، ئەمڕۆ یەكشەم رێكس تیلەرسن وەزیری دەرەوەی ئەمەریكا لە پێوەندییەكی تەلەفۆنیدا لەگەڵ بارزانی ڕای گەیاندووە كە پێویستە لەكاتی بەڕێوەچوونی پڕۆسەی ڕیفراندۆمی سەربەخۆیی كوردستان، ئارامی ناوچەكە بپارێزن و ڕیفراندۆم نەبێتە هۆی شێوانی سەقامگیری ناوچەكە.\nئیلخانی گوتی، پەیامێكی تری وەزیری دەرەوەی ئەمەریكا ئەوە بووە كە هەرێمی كوردستان تەواوی پێوەندییەكانی لەگەڵ بەغدا نەپچڕێنێت و درێژە بەگفتوگۆكانیان بدەن.\nبە گوتەی ئەو ئەندامەی ئەنجوومەنی باڵای ڕیفراندۆم، بارزانی وەزیری دەرەوەی ئەمەریكای دڵنیا كردووەتەوە لەسەر هەردوو پەیامەكەی.\nئەوە لەكاتێكدایە كە پێشتر ئەمەریكا داوای دواخستنی پڕۆسەی ریفراندۆمی لە هەرێمی كوردستان دەكرد، بەڵام بەهۆی سووربوونی كورد و سەركردایەتییەكەی، ئەویش بڕیاری داوە مامەڵە لەكەڵ واقیعەكەدا بكات، بۆیە ئەو پەیامەی ئەمەریكا چەند ئاماژەیەك دەگەیەنێت، لەوانە داننان بە پڕۆسەكە و بەردەوامی لە پاڵپشتیكردنی دانوستانی هەرێم و بەغدا كە بۆ لەمەودا لەسەر بنەمایەكی نوێ و بۆ ئامانجی نوێ بەڕێوە دەچێت، كە ئەویش سەربەخۆیی كوردستانە\nڕێکەوتی بڵاوبوونەوەی بابەت: 2017-09-25


جۆو بایدن، سەرۆکی ئەمەریکا\nجۆو بایدن، سەرۆکی ئەمەریکا داکۆکییەکی بەهێزی کرد لە بڕیاری کۆتاییهێنان بە شەڕی 20 ساڵەی ئەفغانستان، کە بووە مایەی گەڕانەوەی تاڵیبان بۆ دەسەڵات، هاوشێوەی ساڵانی 1996 بۆ 2001.\nشەڕی ئەفغانستان بە فرمانی جۆرج دەبلیو بوش، سەرۆکی ئەوکاتەی ئەمەریکا لە ساڵی 2001دا دەستیپێکرد و لەو شەڕەدا فەرمانڕەوایەتی تاڵیبان لە ئەفغانستان ڕوخێندرا.\nداگیرکردنی ئەوکاتەی ئەفغانستان بە مەبەستی لێدان و خاپورکردنی بنکەکانی مەشق و ڕاهێنانی تۆڕە تێرۆرکارییەکەی ئەلقاعیدە بوو.\nتێرۆریستانی ئەلقاعیدە کە زۆربەیان خەڵکی شانشینی عەرەبستانی سعودیە بوون، ڕۆژی 11ی سەپتێمبەری ساڵی 2001لەناو ئەمەریکادا هێرشیان کردە سەر دامەزراوە گرنگ و جیهانییەکانیش، لەوانە، پەنتاگۆن و باڵەخانەکانی نێوەندی بازرگانی جیهانی. یەکێک لەو فڕکانەی هێرشەکانیان پێکرا لە ستانی پێنسلڤانیا کەوتە خوارێ و تەواوت سەرنشینەکانی ناو فڕۆکەکە بە تاقمی فڕۆکەوانەکەشەوە، گیانیان لەدەستدا.\nلەو هێرشانەدا نزیکەی 3000 کەس کوژران.\nشەماڵ بەشیری، نوسەر و شیکەرەوەی سیاسی\nسەرۆک بایدن لە وتارەکەی ڕۆژی سێشەممەیدا لە کۆشکی سپی، ئاماژەیشی بەوە کرد، وەک دەڵێت "چییدی پێویستمان بەوە نییە شەڕێک بکەین کە دەبووایە زۆر پێشتر کۆتایی پێهاتبا."\nسەرۆکی ئەمەریکا لەو وتارەیدا جەختی کردەوە لەوەی "ئێستا کاتی سەنگیی خستنە سەر مەترسییە نوێیەکانە لە سەرانسەری جیهاندا، وەک تێرۆریستانی تر لە ئافریکا و ڕۆژهەڵاتی ناوەڕاست و هەڕەشە و مەترسییە ئابوریەکانی چین، یانیش هێرشە ئەلیکترۆنییەکانی لەناو ڕوسیاوە دەکرێن."\nهەرچۆنێک بێت لە ناو ئەفغانستاندا لە ئێستادا پێدەچێت تاڵیبان کەوتبێتە خۆ بۆ پێکهێنانی حکومەتێکی نوێ بۆ وڵاتەکە.\nئەگەرچی پێشتر گەورە کاربەدەستانی تاڵیبان دەیانگوت ، حکومەتێکی بنکە فراوان پێکدەهێنن تا نوێنەرایەتی تەواوی گەلی ئەفغانستانی تیادا بێت، بەڵام بەپێی زانیارییەکانی لە هەندێک لە سەرچاوەکانی هەواڵدا بڵاوکراونەتەوە، پێناچێت هیچ کەسێک لە حکومەتی پێشووی ئەو وڵاتەدا بەشداری پێبکرێت.\nهەر ئەو زانیاریانەی سەرچاوەکانی هەواڵ دەشڵێن، لە کۆبوونەوەکەی چەند ڕۆژی ڕابردوودا، ئەنجومەنی تاڵیبان کە بە "شورا" ناسراوە، داوا لە مەلا یەعقوب، کوڕی مەلا موحەمەد عومەر، دامەزرێنەی تاڵیبان و سیراجەدین هەقانی کراوە تا لیستی ناوەکانی ئەو کابینەیە تەواو بکەن.\nشەماڵ بەشیری، نوسەر و شیکەرەوەی سیاسی، وەڵامی پرسیارەکانی ئەم هەفتەیەی لەگەڵ ڕووداوەکاندا دەداتەوە.


به‌درێژایى سه‌رده‌مه‌كان ئه‌وروپاى كیشوه‌ره پیره‌كه، خاوه‌نى نهێنیى گه‌نجێتیى تایبه‌تى خۆیبووه، له‌مێژه فراوانده‌بێت و به خوڵقاندنى تواناكانى رۆژگار و خستنه‌گه‌ڕى بۆ دروستكردنى رێگه‌ى داهێنان له‌سه‌ر رێڕه‌وى ژیان، خۆى نوێ ده‌كاته‌وه. ئه‌وروپا له ماوه‌ى سه‌ده‌كاندا و له ناوه‌نده جیاوازه‌كانه‌وه جیهانى به‌ڕێوه‌بردووه و سه‌ركردایه‌تیى كردووه. ئیمپراتۆریه‌تى رۆمانى یه‌كه‌م سه‌نته‌رى جیهانى بوو، جیاواز بوو له شێوه‌كانى هه‌ژموونى سنووربڕى پێش خۆى. رۆما ده‌سه‌ڵاتى خۆى به‌سه‌ر چه‌ندین به‌شى هه‌رسێ كیشوه‌رى ئه‌وروپا و ئاسیا و ئه‌فریقادا سه‌پاند. دواى هه‌ره‌سى ئیمپراتۆریه‌تى رۆمانى پێوه‌ره‌كانى هه‌ژموونگه‌رایى كیشوه‌ربڕه‌كانیش گۆڕان. به‌ڵام به‌هۆى به‌هێزیى كه‌نیسه‌ى كاسۆلیكیه‌وه چه‌ندین سه‌ده‌ى دوورودرێژ رۆڵى سه‌ركردایه‌تیى رۆما مایه‌وه. به‌ڵام دوو هۆكار رۆماى هه‌ژاند: سه‌رهه‌ڵدانى بزووتنه‌وه‌ى پرۆتستانتى و ده‌ستپێكى كات و ساتى رێنیسانس.\nبنه‌ماكانى سه‌ركردایه‌تى و به‌ڕێوه‌بردنى ئه‌وروپا له‌گه‌ڵ هه‌موو وه‌رچه‌رخان و پێشكه‌وتنه سیاسى و زانستى و سه‌ربازیه‌كانى ئه‌وروپادا جمك و دوانه بوو. له‌گه‌ڵ فراوانبوونه‌وه‌ى جووڵه و بزاڤى ئیستیعماریدا، سه‌نته‌ره‌كانى سه‌ركردایه‌تیكردنیش جووڵان و بریتانیا و فره‌نسا و ئیسپانیا و تاڕاده‌یه‌كیش پرتوگال، دابه‌شیان كرد. دواى ره‌وتى رۆشنگه‌رى و سه‌رهه‌ڵدانى بازنه‌كانى شۆڕشى فره‌نسى، كارى سه‌ربازیى رۆڵێكى بنه‌ڕه‌تیى گێڕا له خوڵقاندنى هێزى یه‌كلاكه‌ره‌وه‌دا. خه‌ونى ناپلیۆن كه سیاسه‌ته‌كه‌یشى پێكده‌هێنا، یه‌كخستنى ئه‌وروپا بوو له‌ژێر سه‌ركردایه‌تى خۆیدا، به‌ڵام دواى شكسته‌كانى فره‌نسا له‌به‌رده‌م روسیا و بریتانیادا، پرۆژه‌كه‌ى ناپلیۆن تێكشكا. پێش سه‌رهه‌ڵدانى هێزى ئه‌مریكا، فره‌نسا و بریتانیا كۆنترۆڵى دیمه‌نه جیهانیه‌كه‌یان كردبوو. دواى جه‌نگى یه‌كه‌مى جیهان و دامه‌زراندنى یه‌كێتى سۆڤیه‌ت، نه‌خشه‌كان داڕمان و چوونبه‌یه‌كدا و ئیدى جیهان جیهانه‌كه‌ى پێشتر نه‌بوو. جه‌نگه‌كان كارگه‌ى خوێناویى مێژوون.\nفیكر و ئایدیۆلۆژیا له سه‌رده‌مى رۆشنگه‌ریدا، له فره‌نسا و بریتانیاوه له‌دایك بوون و به‌ره‌و خۆرئاوا و خۆرهه‌ڵاتى ئه‌وروپا جووڵا، ئه‌مه‌یش به‌شداربوو له داڕشتنى دامه‌زراوه‌كان و میانیزمه‌كانى ده‌وڵه‌تى نوێ. به‌ڵام رووداوى له‌و گرنگتر له‌دایكبوونى یه‌كێتى سۆڤیه‌ت بوو له روسیا و په‌لهاویشتنى بیرى كۆمۆنیستى بوو بۆ ئه‌وروپاى خۆرهه‌ڵات، ئه‌وه‌بوو یه‌كێتى سۆڤیه‌ت حزبه‌كانى سه‌ر به خۆیى به‌سه‌ر كورسیى ده‌سه‌ڵاتدا سه‌پاند. دواى كوژانه‌وه‌ى بڵێسه‌ى جه‌نگى دووه‌مى جیهانییش جه‌نگێكى تر به شێوه‌یه‌كى تازه هه‌ڵایسا كه جه‌نگى ساردى نێوان سه‌ركه‌وتووه‌كانى جه‌نگه‌كه بوو.\nبۆ یه‌كه‌مجار سه‌ركردایه‌تى ئه‌وروپاى خۆرئاوا گوازرایه‌وه بۆ پشتى ئۆقیانووسى ئه‌تڵه‌سى بۆ واشنتۆن و سه‌ركردایه‌تیه خۆرهه‌ڵاتیه‌كه‌یشى بۆ مۆسكۆ. ئیتر له‌گه‌ڵ ئه‌مه‌دا جیهانیش دابه‌شبوو به‌سه‌ر دوو سه‌ربازگه‌دا كه هه‌ریه‌كه‌یان باڵى چه‌كداریى خۆیى هه‌بوو، په‌یمانى ناتۆ و په‌یمانى وارسۆ. سه‌ركردایه‌تى ته‌وه‌ره‌یى له ئه‌وروپادا نه‌ما. دۆخ و بارى سه‌ربازگه‌كه‌ى خۆرئاوا وه‌ك ئه‌وه‌ى خۆرهه‌ڵات نه‌بوو. سێ هێزى خۆرئاوا سه‌ركه‌وتنى جه‌نگى دووه‌مى جیهانیان بۆخۆیان دابه‌شكرد كه بریتى بوون له ویلایه‌ته یه‌كگرتووه‌كان و فره‌نسا و بریتانیا. له خۆرهه‌ڵاتیش یه‌كێتى سۆڤیه‌ت به‌تاقى ته‌نیا بۆخۆیى مۆنۆپۆڵ كرد. ژه‌نراڵ شارڵ دیگۆل چه‌ندجارێك له فه‌رمانده‌ى ئه‌مریكایى سه‌ربازگه‌كه‌ى خۆرئاوا هه‌ڵگه‌ڕایه‌وه و هه‌ڵوێستێكى جیا له‌وى وه‌رگرت و له سه‌ركردایه‌تیكردنى په‌یمانى ئه‌تڵه‌سى كشایه‌وه و سیاسه‌تێكى سه‌ربه‌خۆى ده‌ره‌كیى گرته‌به‌ر.\nبریتانیا به دوو ده‌ستى سیاسى ده‌بزوا، یه‌كێكى ئه‌وروپى و ئه‌ویتریان ئه‌مریكى. به‌ڵام ئه‌ڵمانیاى دابه‌شبووى نێوان هه‌ردوو سه‌رباگه‌كه، كه هیتله‌ر-ى سه‌ركرده نازى-یه‌كه‌ى له‌پێناو سه‌پاندنى هه‌ژموونى خۆى به‌سه‌ر ئه‌وروپا و سه‌ركردایه‌تیكردنیدا، جه‌نگى دووه‌مى جیهانیى هه‌ڵگیرسان، له بازنه‌ى دروستكردنى بڕیاردا ون بوو و نه‌ما. دواى رووخانى یه‌كێتى سۆڤیه‌ت و په‌راوێزكه‌وتنى ئه‌و رژێمه كۆمۆنیستیانه‌ى كه له خولگه‌ى ئه‌ودا بوون، هه‌روه‌ها دواى نه‌مانى په‌یمانى وارسۆ، رێڕه‌و و ئاراسته‌كان گۆڕان. ئه‌ڵمانیا بووه‌وه ده‌وڵه‌تێكى یه‌كگرتوو و ئه‌وروپایش به‌ره‌و دامه‌زراندنى قه‌واره‌یه‌كى نوێى زه‌به‌لاح رۆیشت كه یه‌كێتى ئه‌وروپا بوو.\nهه‌ژموونى ئه‌مریكا له‌كورتییدا. هه‌ڕه‌شه‌ى كۆمۆنیستى بۆ سه‌ر ئه‌وروپا نه‌ما. په‌یمانى وارسۆ تیاچوو. ده‌وڵه‌ته به‌هێزه‌كان بوونه‌وه‌رى زیندوون، گه‌شه‌ده‌كه‌ن و پێشده‌كه‌ون و بێ وه‌ستان ده‌گۆڕێن. به‌مه‌یش پێوه‌ره‌كانى پێوانه و ململانێ دووباره ده‌بنه‌وه. دواى جه‌نگى جیهانى، پارته دیموكرات مه‌سیحیه‌كان له هه‌ندێك وڵاتى ئه‌وروپاى وه‌ك ئیتاڵیا و ئه‌ڵمانیا و به‌لجیكا كۆنترۆڵى ده‌سه‌ڵاتیان كرد و پارته سۆسیالیسته‌كانیش له‌ژێر ناوى جیاوازدا ناوه‌نده‌كانى ده‌سه‌ڵاتیان ئاڵووێر كرد، ئیئتیلافه حكومیه‌كانیش بێبه‌ش نه‌بوون له سه‌ركردایه‌تیكردنى چه‌ندین بازنه‌ى جیاجیا له زیاد له ده‌وڵه‌تێكدا.\nگه‌شتى ئه‌وروپا له گه‌ڕان به دواى ستراكچه‌ر و ناسنامه‌ى كیشوه‌رێكى كۆكراوه‌ى ژێر چه‌ترێك، وه‌ڵامى ئه‌و ناچاركردن و زۆره‌ملێییانه ده‌داته‌وه كه دیمه‌نى نێوده‌وڵه‌تیى گۆڕاو و گوشار و پاڵه‌په‌ستۆلێكراو دایڕشتووه. ئه‌وروپا كه جه‌نگى دووه‌مى جیهان به‌رهه‌میهێناوه، سه‌ركردایه‌تیه‌كى دوانه‌كیى هه‌یه، ئه‌وانیش بریتانیا و فره‌نساى دوو ده‌وڵه‌تى ئه‌ندامى هه‌میشه‌یى ئه‌نجومه‌نى ئاسایش و خاوه‌نى چه‌كى ئه‌تۆم، له‌گه‌ڵ ئه‌ڵمانیاى یه‌كگرتووى هێزى ئابوریى یه‌كه‌مى ئه‌وروپا-ن.\nسه‌ركرده یان فه‌رمانده‌ى سیاسى رۆڵى گرنگى له سه‌رده‌مێكى دیاریكراوى ئه‌وروپاى خۆرهه‌ڵاتدا بینیوه، له ونستۆن چه‌رچڵ-ه‌وه بیگره بۆ شارڵ دیگۆل و شمیدت له ئه‌ڵمانیا تا ده‌گاته جۆلیۆ ئه‌ندریوتى له ئیتاڵیا.\nله‌گه‌ڵ گۆڕانكارى و وه‌رچه‌رخانه ئابورى و سیاسیه‌كان و ده‌ركه‌وتنى حزبى تازه به به‌رنامه‌ى نوێ و داهێنه‌رانه‌وه و هه‌روه‌ها چوونى ده‌وڵه‌تانى ئه‌وروپاى خۆرهه‌ڵات بۆ ریزى رێكخراوه‌ى یه‌كێتى ئه‌وروپا، سه‌نتڕاڵى سه‌ركردایه‌تى ئه‌وروپا شێوا و تێكچوو. ئه‌ڵمانیا به هێزه ئابورییه‌كه‌یه‌وه بووه نوكێكى كاریگه‌ر و كارا له سیاسه‌تى نێوده‌وڵه‌تیدا. ئه‌و كه نه ئه‌ندامێكى هه‌میشه‌یى ئه‌نجومه‌نى ئاسایش و نه خاوه‌نى چه‌كى ئه‌تۆمییشه، كه‌چى ژماره‌یه‌كى زیادكراو و یه‌كلاكه‌ره‌وه‌ى دانوستانى نێوان ده‌وڵه‌ته گه‌وره‌كان و ئێرانه. به‌ئاشكرا و به‌هێز و تواناوه سه‌رپێچیى كرد له رێنمایى و ئاراسته‌كانى دۆناڵد تره‌مپ سه‌رۆكى ئه‌مریكا له هه‌ڵوێسته‌كانى به‌رامبه‌ر پرسى مه‌ناخ و كه‌شوهه‌وا. تا ئه‌مڕۆیش پێشڕه‌ویى هه‌ڵمه‌تێكى سیاسى دژى ئه‌و هه‌ڵكشان و په‌ره‌سه‌ندنه ده‌كات كه تره‌مپ له دژى لێكگه‌یشتنه‌كه له‌گه‌ڵ ئێراندا، ده‌ستى داوه‌تێ. بریتانیا ماڵئاوایى له یه‌كێتى ئه‌وروپا كرد و ئاماده‌ییه ئه‌وروپاییه‌كه‌ى تا نزمترین ئاست پاشه‌كشه‌ى كرد. روسیا گه‌ڕایه‌وه ژوورى سه‌ركردایه‌تیكردنى جیهان له چه‌ندین ده‌روازه‌وه كه فراوانترینیان ده‌روازه‌كانى سوریایه، دانیشتن و كۆبوونه‌وه‌ى به‌ریه‌ككه‌وتن یان دیدوڕاگۆڕینه‌وه‌ى هه‌یه له‌گه‌ڵ ویلایه‌ته یه‌كگرتووه‌كان و لایه‌نگه‌لى دیكه‌ى نا ئه‌وروپایى.\nپرسیاره‌كه: ئه‌مڕۆ كێ سه‌ركردایه‌تى ئه‌وروپا ده‌كات؟ سه‌ره‌ڕاى بوونى لاشه‌یه‌كى زه‌به‌لاحى ئه‌وروپى كه یه‌كێتى ئه‌وروپایه، به‌ڵام میكانیزمى سه‌ركردایه‌تیى ناوه‌ندیى سیاسیى دانه‌مه‌زراندووه كه رێنوێنى و به‌رنامه سیاسییه نێوده‌وڵه‌تیه‌كانى ئه‌ورپا دیاریى بكات. چونكه ده‌وڵه‌تانى ئه‌وروپاى خۆرهه‌ڵات كه بێروكراتیه‌تێكى قورسیان له سه‌رده‌مى كۆمۆنستیه‌وه بۆ ماوه‌ته‌وه، زه‌حمه‌تێكى درێژخایه‌نیان هه‌یه له گونجان و تێكه‌ڵبوونیان به ره‌وتى بیر و كارى سیاسى له‌گه‌ڵ ده‌وڵه‌تانى ئه‌ورپاى خۆرئاوادا كه به‌هۆى ئه‌زموونى دورودرێژى دیموكراسیه‌وه سه‌ركه‌وتوانه ناكۆكییه‌كان ئیداره ده‌ده‌ن. ده‌ركه‌وتنى ره‌وته سیاسیه توندڕه‌وه‌كان و بزووتنه‌وه پۆپۆلیسته‌كان، هه‌ره‌وه‌ها نه‌وه‌ى گه‌نجى ریزى پێشه‌وه‌ى دیمه‌نه سیاسیه‌كه، فاكته‌رگه‌لى دیكه‌ى زیادكرد بۆ ده‌رهاویشته‌كان و رێڕه‌وه‌كانى سه‌نتراڵیزیى سه‌ركرداتیه ئه‌ورپاییه‌كه. ده‌توانین له‌م خوێندنه‌وه‌یه‌وه بڵێن كه سه‌ركردایه‌تى سیاسى له ئه‌وروپا به‌ره‌و ئاسۆیى رۆیشتووه و به‌مه‌یش سه‌نتراڵیزمى سه‌ركردایه‌تى له‌سه‌ر ئاستى كاریزمایى و كه‌سێتى، یان ئه‌و سه‌نتراڵه‌ى كه له ده‌وڵه‌تێكى دیاریكراودایه، پاشه‌كشه‌ى كردووه.\nسروشتى ئه‌و شایسته‌ییانه‌ى كه رووبه‌ڕووى ئه‌وروپا ده‌بنه‌وه، خه‌سڵه‌تگه‌لى سه‌ركردایه‌تى و چۆنیه‌تیه‌كه‌ى و شوێنه‌كه‌ى دێنێته بوون و ئاراوه، جه‌نگه‌كان سه‌ركردایه‌تیى خۆیان و دۆخ و هه‌لومه‌رجى سیاسى و ئابورییش كاپتن-ى خۆیان هه‌یه. جموجووڵه به‌رده‌وام بزێو و نه‌وه‌ستاوه ئه‌وروپى و نێوده‌وڵه‌تیه‌كه واده‌كه‌ن كه دیمه‌نه‌كه هه‌میشه له جووڵه و بزاوت و په‌نگنه‌خواردندا بێت، به‌ڵام سه‌ره‌ڕاى هه‌موو ئه‌وانه‌یش ئه‌وروپا به‌و كیشوه‌ره ده‌مێنێته‌وه كه زۆرترین تواناى خۆگونجاندنى هه‌یه بۆ به‌ڕێوه‌بردنى كاروباره‌كانى ناوخۆى و مامه‌ڵه‌كردن له‌گه‌ڵ ئه‌و دۆخه‌ى كه رووداوه خێرا و به‌هه‌ڵپه‌كان به خێراییه جیاوازه‌كانیان ده‌یسه‌پێنن. هه‌ر قۆناغێك سیاستمه‌دار و ده‌وڵه‌تى خۆیى هه‌یه. ئه‌ڵمانیا و فره‌نسا دوو جه‌مسه‌ره ئه‌وروپییه‌كه‌ى درێژایى مێژوون چ له جه‌نگ و چ له ئاشتیدا. ئه‌مڕۆیش لاوێكى به په‌رۆش فره‌نسا به‌ڕێوه‌ده‌بات كه پشتگیرییه‌كى فراوان و كاریگه‌رى جه‌ماوه‌ریى هه‌یه، به‌رنامه‌ى ریفۆرمى ئابوریى ئازایانه ده‌خاته‌ڕوو. كه‌چى مێركڵ-ى هاوپه‌یمانه ئه‌ڵمانیه‌كه‌ى زه‌حمه‌ت و قورسایى راسته‌قینه‌ى هاتوونه‌ته پێش كه ره‌نگه له پێكهێنانى حكومه‌تى ئیئتیلافیدا سه‌ركه‌وتوو نه‌بێت و به‌ره‌و هه‌ڵبژاردنى پێشوه‌خته بڕوات.\nله‌گه‌ڵ ده‌رچوونى بریتانیا-یش له یه‌كێتى ئه‌وروپا، سه‌ركردایه‌تیكردنى ئه‌وروپا له ساڵانى داهاتوودا ده‌وكه‌وێته به‌رده‌م زیاد له هۆكارێكى شڵه‌ژان و شپرزه‌بوونه‌وه، به تایبه‌ت له ته‌وژمى گه‌ڕانه‌وه‌ى روسیا بۆ كایه‌ى كارى سیاسه‌تى نێوده‌وڵه‌تى و نه‌بوونى ته‌وه‌رى ئه‌وروپى-ئه‌مریكى به هۆى بژارده ناجێگیره‌كانى سه‌رۆك تره‌مپ و هه‌روه‌ها حه‌قیقه‌تى زه‌به‌لاحى چین له‌ڕووى ئابورى و سیاسى-یشه‌وه.\nئێمه له جیهانێكى نوێداین و واقیعێكى نوێبووه‌وه و سه‌ركردایه‌تیكردنى گه‌نجانه وه‌ڵامگه‌لى ئه‌و پرسیارانه ده‌ده‌نه‌وه كه نه‌وه‌یه‌ك ده‌یكه‌ن پێشتر نه‌مانزانیون.


NRT TV | کوردستان | دەزگای لوتکە کەسوکاری کۆچبەرە کوردەکانی ناو ئەو بەلەمەی میسر رزگاریکرد ئاگاداردەکاتەوە\n14331 جار خوێندراوەتەوە\nدەزگای لوتکە رایگەیاند، بە مەبەستی هاوکاری و کارئاسانی بۆ ئەو کۆچبەرە کوردانەی لەلایەن هێزی دەریایی میسرەوە ڕزگارکراون و لەئێستادا لەو وڵاتە دەستبەسەرن، داوا لە کەسوکاریان دەکات بەڵگەنامەی پێویست بگەیەننە دەست دەزگاکە تا بەدواداچوونیان بۆ بکەن.\nدەزگای لوتکە بۆ کاروباری پەنابەران لە راگەیەنراوێکدا ئاماژەی بەوەکردووە، پێویستییەکان بریتین لە کۆپی پاسپۆرتی عێراق، کۆپی کارتی نیشتیمانی یان پێناسی باری شارستانی و جنسییە لەگەڵ ژمارە تەلەفۆنی کەسوکار و شوێنی نیشتەجێبوونی کۆچبەرەکە لە پارێزگاکانی هەرێمی کوردستان یان عێراق.\nدەزگای لوتکە ژمارە تەلەفۆنێکی بۆ گەیاندنی بەڵگەنامەکان بەردەست خستووە کە بریتە لە ٠٧٧٠٩٦٧١٥٥١.\nدوێنێ، هێزى دەریاوانى میسر رایگەیاند، هێزەکانیان بەلەمێکى گواستنەوەى کۆچبەرانیان لە دەریاى ناوەڕاست رزگارکردووە کە ئاڵاى تورکیاى هەڵگرتووە و چەندین هاوڵاتى کورد و عێراقیشى لەسەربووە.


ژیان | کوردستان | بۆ ماوەیەکى کاتى کارکردن لە شەقامی 100 مەتری سلێمانى راگیرا\nبۆ ماوەیەکى کاتى کارکردن لە شەقامی 100 مەتری سلێمانى راگیرا\n2020-07-21 | 10555 جار خوێندراوەتەوە\nفۆتۆ: دڵشاد سەید عەلى\nئەمڕۆ لە سلێمانى ژمارەیەک خاوەن زەوی گردبوونەوە و پڕۆژەی شەقامی 100 مەتری سلێمانییان بە کاتی ڕاگرت و داوای قەرەبوو دەکەن.\nهەفتەى ڕابردوو مەسرور بارزانى سەرۆکى حکومەتى هەرێم لە ڕێوڕەسمێکدا بەردى بناغەى شەقامى 100 مەترى سلێمانى دانا و دواى یەک هەفتە کارکردن لە پرۆژەکە ئەمڕۆ لەلایەن ژمارەیەک خاوەن زەوی ئەو پرۆژەیە بۆ ماوەیەکى کاتى راگیرا و داواى قەرەبووکردنەوەى زەویەکانیان کرد.\nئەو خاوەن زەویانە ئاماژەیان بەوەکرد، ساڵانێکى زۆرە ئەو زەویانەیان بەدەستەوەیە و ئێستا بەر ئەو پرۆژەى شەقامى 100 مەتریە دەکەوێت، داوادەکەن لەبەرامبەر زەویەکانیان قەرەبوو بکرێنەوە، بەڵام تائێستا هیچ وەڵامیک نەدراونەتەوە، چاوەڕوانى حکومەتن وەڵامى داواکاریەکانیان بداتەوە.\nوەک خۆیان دەڵین، زەویەکە بەناو ئەو جوتیارانەخۆیانەوەیە و بەشێک لەزەویەکانیان بەر شەقامەکە دەکەوێت، پێشتر بەڵێنى قەرەبووکردنیان پێدراوە، بەڵام دواى دەستپێکردنى پرۆژەکە هیچ وەڵامیکى ئەو خاوەن زەویانە نەدراوەتەوە، بەو هۆیەوە رێگرى لەکارکردن لەشەقامەکە دەکەن.\nئاماژەیان بەوەشکرد، بەهیچ شێوەیەک رێگە نادەن کارلە پرۆژەکەدا بکرێت، تا ئەوکاتەى وەڵامى داواکاریەکانیان دەدرێتەوە.\nئەمە لەکاتێکدایە، لە رۆژى یەكشەممە 2020/07/12 یەكەم رۆژی دەستپێكردنی پرۆژەی شەقامی 100 مەتریی سلێمانیی دەستپێکرد، ئەوەش دوای ئەوە دێت کە دواى حەوت ساڵ بۆ دووەم جار بەردی بناغەی شەقامەكە دانرا و دەست بەجێبەجێکردنى پرۆژەکەکرا.


بەندكراوێكی خه‌ڵكی پیرانشار به هۆی ئه‌شكه‌نجه و ئازاری ھێزە ئیتلاعاتییەکان، گیانی لەدەستدا. – زاگرۆس پۆست\nماڵەوە / ئێران / بەندكراوێكی خه‌ڵكی پیرانشار به هۆی ئه‌شكه‌نجه و ئازاری ھێزە ئیتلاعاتییەکان، گیانی لەدەستدا.\nبەندكراوێكی خه‌ڵكی پیرانشار به هۆی ئه‌شكه‌نجه و ئازاری ھێزە ئیتلاعاتییەکان، گیانی لەدەستدا.\n2 هەفتە لەمەوپێش\tئێران, سیاسی, کوردستان, هەواڵ 22 جار خوێنراوه‌ته‌وه\nبه‌ندكراوێكی خه‌ڵكی پیرانشار به هۆی ئه‌شكه‌نجه و ئازاری ھێزە ئیتلاعاتییەکانی ئەو شارە، گیانی لەدەستدا.\nرۆژی چوارشەمە 17ی مانگی خەرمانان، هێزەکانی ئیتلاعاتی ڕژیم لە پێوەندییەکی تەلەفونیدا لەگەڵ بنەماڵەی «یاسر مەنگوڕی» پێیان ڕاگەیاندوون کە « یاسر لە گرتووخانە کوژراوە و بۆ وەرگرتنەوەی تەرمەکەی دەبێت کارتی میللی و پێناسەکەی بۆ ئیدارەی ئیتلاعات ببەن».\nبەپێی ڕاپۆرته‌كان، رۆژی ٢٦ پووشپەڕی ئیمساڵ، نێوبراو سه‌ره‌تا له لایه‌ن هێزه‌كانی ئیتلاعاتی ڕژیمه‌وه بانگ ده‌كرێته گۆڕستانی پیرانشار و هەر لەو شوێنەش تەقەی لێ ده‌كه‌ن و دواجار به برینداری ڕاگوێزی گرتووخانه‌ی ئه‌و شاره‌یان كردووه و دواتر بە هۆی ئازار و ئەشکەنجە لە گرتووخانە گیانی له ده‌ست داوه.\nئەم ھاووڵاتییە بە تۆمەتی ھاوکاری کردن لەگەڵ یەکێک لە حیزبەکانی دژبەری کۆماری ئیسلامی دەسبەسەر کرابوو.


دەستەیەکى باڵا لە زانایانى (یەکێتى جیهانى زانایانى مسوڵمان)فەتواى حەرام کردنى فیدراڵیەت پوچەڵدەکەنەوە | سایتی فەرمی پرۆفیسۆر د. عەلی قەرەداغی\nدەستەیەکى باڵا لە زانایانى (یەکێتى جیهانى زانایانى مسوڵمان)فەتواى حەرام کردنى فیدراڵیەت پوچەڵدەکەنەوە\nژمارەی سەردان : 1282\nدەستەیەکی باڵا لەیەکێتی جیهانی زانایانی مسوڵمان وەڵامی فەتوایەکی کرچوکاڵ دەدەنەوە کەلەلایەن چەند زانایاەکی ئاینیەوە دەرکراوەو فیدڕاڵیەت بەحەرام لەقەڵەم دەدەن، لەبەیاننامەیەکدا بۆ وەڵامدانەوەی ئەم فەتوایە بەیاننامەیەکیان دەرکردوە کەتیایدا ئەم فەتوایە بێ بنەما لەقەڵەم دەدەن لەڕوی شەعیەوە لەهەمان کاتدا بەبەڵگەی شەرعی دەیسەلمێنن کەسیستەمی فیدڕاڵی لەئێستادا هاوشێوەی سیستەمی ویلایەت بووە لەسەردەمی پێغەمبەر (د.خ) و خەلیفەکانی راشدیندا، لەئێستاشدا خزمەت بەپاراستنی یەکڕیزی ئوممەتی ئیسلامی و پاراستنی تایبەتمەندی نەتەوەو گەل و مەزهەبە جیاوازەکان دەکات، ئەمەش دەقی بەیاننامەکەیە :\nفەتوا لەکاروباری گشتیدا پێویستە بەکۆمەڵ بێت لەوانەش حوکمدان دەربارەی کێشەی فیدراڵیەت یان هەرێمەکان .\nالحمد لله رب العالمین والصلاة والسلام على المبعوث رحمة للعالمین وعلى آله وصحبه اجمعین وبعد\nبەم دوایانە کێشەو مشت و مڕێکی زۆر دروست بووە لەسەر حوکمی سیستەمی فیدراڵی، ئێمە لەم بارەیەوە دەمانەوێت چەند شتێک ڕون بکەینەوە .\nیەکەم: لەڕوی مەنهەجیەوە، ئێمە وای دەبینین کە بابەتی وەک ئەم کێشە گشتیانە کەپەیوەندی هەیە بەسیاسەتی شەرعیەوە و کاریگەریەکی زۆریشی لەسەر رای گشتی هەیە، پێویستە بگەڕێینەوە بۆ فەتوای بەکۆمەڵ لەڕێگەی کۆمەڵە فیقهیەکانەوە، یان لەڕێگەی کۆنگرەیەکەوە کە زۆرترین ژمارە لەزانایان و سیاسیەکان و پسپۆڕەکان لەخۆ بگرێت ، کەتایبەت مەندبن لەو بوارەدا، بۆ ئەوەی ئەو کێشەیە لەهەموو رویەکەوە تاووو توێ بکرێت ، دوربێت لەحەساسیەت و لەم ڕێگەیەشەوە بگەنە رایەکی هاوسەنگ لەحکومدانەکەدا .\nدووەم : سیستەمی ولایات و هەرێمەکان لەسەردەمی خەلافەتی راشیدینەوە بونی هەبووە، لەو کاتەدا هەرێمەکان یان ویلایەتەکان دابەش بوو بوون بۆ مەککەی پیرۆز مەدینەی منەوەرە و میێرو شام و بەسرەو کوفەو فارس و شوێنانی تر، پوختەی ئەم بابەتە دکتۆر (أکرم العمری) و دکتۆر (علی الصلاب) بەروونی لەکتێبەکانیاندا باسیان کردوە، پوختەکەی ئەوەیە کەسیستەمی ولایات لەسەردەمی پێغەمبەر (د.خ) دەستی پێکردووە وەک یەمەن و بەحرەین و حەزرەمەوت ، پاشان لەسەردەمی راشدیندا چەندو لایەتێکی تر دەرکەوتن وەک بەسرەو کوفە، بەڵام مەدینە پایتەختی دەوڵەت بووەو لەوێوە خەلیفە ئیدارەی دەوڵەتی بەڕێوەبردوە، سیاسەتی عومەری کوڕی خەتابیش بەوجۆرە بوو کەهەریەک لەو هەرێمانە هەڵدەستان بەهەڵبژاردنی والیەک لەخەڵکی ناوچەکە خۆیان ،ئەگەر بەتواناو لێهات و بوایە، بۆ نموونە جەریری کوڕی عبدالله ی بەجەلی کردە والی بۆ خەڵکی (بەجەلە) سەلمانی فارسی کردە والی مەدائین، ناقیعی کوڕی حاریسەی کردە والی مەکە، عوسمانى کوڕی ئەبی عاسی کردە والی تائیف،\nدکتۆر (أکرم العمری) دەڵێت زۆربەی والیەکان کەدانرابوون بۆ یەمەن لەسەردەمی پێغەمبەر (د.خ) بۆ سەردەمی عومەر (خ.ر) لەخەڵکی یەمەن بوون، وەبەرپرسیارێتی والیەکان بەم شێوەیە بووە :\n1- جێبەجێکردنی کاروبارەکانی ئاین دەبێتەمایەى چەسپاندنى دادپەوەری بۆ هەمووی لایەک .\n2- پارێزگاری لەبەرژەوزەندیەکانی ووڵات و هاووڵاتیان و دابین کردنی ئارامی و ئاسایش و دابین کردنی پێداویستیەکانیان .\n3- ئینتیما بۆ دەسەڵاتی خەلافەت .\n4- دەربارەی بواری دارایش لەخێرو زەکات و بەرهەمی ناوخۆی هەرێمەکە ئەولەویەت بۆ دانیشتوانی هەرێمەکە بوو پاشان ئەوەی کە زیاد بووە نێردراوە بۆ سەنتەر ئەویش بەپێی ڕێکەوتن یان داواکاری بووە، ئەمە بەپشت بەستن بەفەرمانێکی پێغەمبەری خوابووە کەفەرمانی بە (مەعازی کوڕی جەبەل) کردووە، کاتێک ناردویەتی بۆ یەمەن، پێی فەرمووە خێرو سامان لەدەوڵەمەندەکان وەربگرە و پاشان دابەشی بکەرەوە بەسەر هەژاراندا .\n5- بەپێی ئەو کارنامەیەی کە عومەری کوڕی خەتاب دای نابوو بۆ ویلااتەکان ، بەئاشکرا تیایدا ڕوونە کە هەرێمەکان دەسەڵات فراوانیان هەبووە، لەسنوری هەرێمەکەی خۆیانداو ڕۆڵی خەلیفەش تەنها ئاراستە پێدان و ڕێنمایی کردن و چاودێری و بەدواداچوون بووە، ئەویش بۆ ئاگاداربوون بوە کە تا چ ئاستێک توانیویەتی دادپەوەری بچەسپێنێت و بانگەوازو فێرکردن گەشە پێ بدات.\nسێیەم: سیستەمی دەسەڵات لەئیسلامدا بەشێوەیەک مەرکەزی نەبوە کە خەلیفە دەست بگرێت بەسەر هەموو کایەکانی دەسەڵاتدا، بەڵکو بەرپرسی هەرێمەکان دەسەڵاتێکی فراوانیان هەبووە لەدامەزراندنى هەموو کرێکارو فەرمانبەران لەهەرێمەکەی خۆیانداو بۆیان هەبووە لێپێچینەوەیان لەگەڵدا بکەن، ئەویش بەراوێژکردنی لەگەڵ کەسانی پسپۆڕدا، کەئەوانیش بەرپرسبوون لەکاروباری دارایی و ئابوری، ئەمانەش ملکەچ بوون بۆ چاودێری خەلیفە لەبواری بەدیهێنان دادپەروەری و ئاسایش و خێرو چاکە بۆ دانیشتوانی هەرێمەکە، بۆ ئەم مەبەستەش تەها یەک جار لەگەڵیدا کۆبوونەوە ئەویش لەکاتی حەجدابووە .\nمەبەستمان لەئەم روونکردنەوەی سەرەوە بۆ ئەوەبوو، کەباس کردنی یەکڕیزی مسوڵمانان مانای سەپاندن ئیدارەیەکی مەرکەزی و پشت گوێ خستنی ئیدارەی گەل و نەتەوە جیاوازەکان ناگەیەنێت، بەڵکو مەبەست لەو یەکڕیزیەی کەگەلە مسوڵمانەکان کۆ دەکاتەوە بواری بیرو باوەڕو هەست و دروشمە ئاینیەکان و ئینتیما دەگرێتەوە کە پشت بەخوا لە ئایندەیەکى نزیکدا ئەمە دەبێتە یەکیەکى سیاسى ئارەزوو مەندانە سوپاس بۆ خوا لەم کاتەدا هەیە و دەبێت هەوڵیش بدەین کە ئەمانە لەڕوی سیاسیەوە بەرجەستە ببن .\nچوارەم: یەکڕیزی و یەکبوونی جیهانى ئیسلامی لەئێستادا هیواو ئاواتی هەموو مسوڵمانێکە و فەرزێکە هەموو لایەکمان دەبێت کاری بۆ بکەین بەهەموو توانایەکمانەوە، بەڵام ئەمە لەڕووی سیاسییەوە لەئارادا نیە، لەئێستادا ژمارەی دەوڵەتە ئیسلامیەکان زیاترە لە 50 دەوڵەت دەبن .\nئەگەر سەیری بۆچوونی پسپۆڕانى بواری یاسای دەستوریش بکەین کەسیان نەیووتووە کەسیستەمی فیدراڵی یان هەرێمەکان بریتیە لە دابەشکردن وپارچە پارچەکردنی دەوڵەت. لەڕۆگاری ئەمڕۆدا بەهێزترین دەوڵەت لەجیهاندا ئەمەریکایە کەلەسەر سیستەمی فیدراڵی بنیات نراوە، ئەم سیستەمە لەزۆر ووڵاتانی تری جیهانیش پیادە دەکراوە، وەک مالیزیا و چەندان ووڵاتی تر ..\nپێنجەم: حەرام کردنی سیستمی هەرێمەکان کەپێی دەوترێت (فیدراڵیەت) لەچوارچێوەی، دەوڵەتێکی ئیتیحادیدا کارێکی ئاسان نیە، چونکە هەموو ئەو ئایەت و فەرمودەو فتوایانەی کەباس لەحەرام کردنی دەکەن لەو ڕوانگەنەوەیە کە دەبێتە مایەی پارچە کردنی ئوممەت و دەرچوونی گروپێکی یاخی لە ژێر دەسەڵاتی خەلیفەیەکی دادپەروەرو هەڵگەرانەوەیانە بۆ دژاریەتی کردنی . ئێمە لەم کاتەدا هەموومان لەگەڵ ئەو بۆ چوونەداین ئەگەر وابێت، بەڵام دەبێت ئەو راستیە بزانین کەبابەتی (سیستەمی فیدراڵی) لەژێر سایەی دەوڵەتداو ڕێکخستنی پەیوەندیەکی سیاسی بۆ پێکەوە ژیان و هەڵنەگەڕانەوە لەدەوڵەتی ناوەند بەستەم و بەبێ هیچ بیانویەک، ئەمە نابێتە مایەی پارچە کردنی ئوممەت و زیان گەیاندن بە یەکڕیزی. چونکە فیدڕالیەت سیستەمێکی ئیداریە بۆ پاراستنی یەکێتی و یەکڕیزی ئەگەر بەباشی بەکاربێت . لەئیسلامدا سیستەمی سیاسی کایەیەکی بەرفراوانە بۆ بنیات نانی ئیدارەیەکی سەرکەوتوو، بەمەرجێک ناکۆک نەبێت لەگەڵ دەقێکى ئاشکراو ڕون لەقورئان و فەرموودە .\nبەکورتی ئیشکالیەت لەحەرام کردنی فیدڕاڵیەتدا خۆی لەم خاڵەنەدا دەبینێتەوە :\n1- بەکارهێنانی ووشەی حەرام لە بابەتێکی ئیجتیهادیدا، لەکاتێکدا کە پیاوچاکانی پێشینەو توێژەران لەزانایان ئەم ووشەیەیان بەکار ناهێناوە، تەنها لەسەر شتێک نەبێت.کە بەئاشکرا دەقێک هاتبێت و حەرامی کردبێت .\n2- باش تێنەگەیشتن لەبابەتی (ناکۆکی و پشێوێ) چونکە بوونی پشێوی لەحەرامکردنی پارچە بوونی ئومەتەوە نیە، بەڵکو باس کردنی بابەتی سیستەمی هەرێمەکان یان فیدڕاڵی شێوەیەکی ئیدارەی سیاسییەکە زۆرتر لە سیستەمی ولایات دەچێت لە سەردەمی خەلیفەکانی ڕاشدیندا .\n3- فتوایەکی گەورە کەتایبەتە بەگەلێک یان تائیفەیەکی گەورە نابێت تەنها زانایاک کە قسەی تێدابکات، ئەگەر پلەکەی هەرچەندێک بێت، بەڵکو دەبێت ئەم بابەتە بخرێتە بەردەم کۆمەڵەیەکی فیقهی یان کۆنگرەیەکی گەورە، وەک لەپێشەوە باسمانکرد .\n4- فیقهی دابەزاندنی دەق و، ڕون کردنەوەی ئامانجەکەی هەردوکیان بەڕوونی بۆمان دەردەخات کە ئەو ئایەت و فەرموددانەی کە هەندێک مامۆستای بەڕێز وەک بەڵگە بۆ حەرام کردنی سیستمی فیدڕاڵی دەیهێنێتەوە، بەسەر واقیعی عێراقیدا ناچەسپێت، چونکە ئێستا لەعێراقدا کورد کە خاوەنى فیدرالیەتە تائیفەیەکی دیاری کراویش هەیە کەتوشی پەراوێز خستن و دەرکردن و هێرش بردن بۆ تەوە ، تەنانەت بۆ سەر ناموسیشیان، لەم کاتەدا ئەمانە داوای ئەوە دەکەن کە خۆیان ئیدارەی خۆیان بەڕێوەبەرن لەژێر سایەی دەوڵەتێکی عێراقی یەککگرتودا، لەلایەکی تریشەوە ئێستا مەترسی هەیە لەسەر گۆڕینی شوناسی ووڵاتەکە، بۆ نموونە ئەگەر سەیری بارودۆخی بەغدا بکەین لەپێش و لەدوای ڕووخانی ڕژێم، یان سەیری بارودۆخی سامەڕا بکەین، ئایا ئەگەر ئەمانە داوا بکەن (خۆیان ئیدارەی خۆیان بەڕێوە بەرن لەژێر سایەی دەوڵەتێکی عێراقی یەکگرتوودا پارێزگاری لەخۆیان بکەن) .\nئایا ئەمە حەرامە ؟.\nشەشەم: ئێمە داوا دەکەین کەپشتیوانی بکرێت لەمانکگرتووانی گەلی عێراقی لەناوەڕاستدا و پشتیوانی بکرێت، لەداواکاریە دادپەوەریەکانیان بۆ دابین کردنی مافەکانیان لەژێر سایەی عێراقێکی یەکگرتوودا، زانایان چەندان جار داوایان لەخۆپیشاندەران کردووە بەشێوەیەکی ئاشتیانە مامەڵە بکەن و ئاگایان لەپاراستنی یەکڕیزی بێت، داوا لەبرایانمان دەکەین لەزانا بەڕێزەکانیش کەئاگاداری ئەوبابەتە گرنگە بن، چونکە زۆر مەترسیدارەو تاک لایەنانە قسەی لێ نەکەن ، چونکە دەرکردنی فەتوایەک لەبابەتێکی سیاسەتی شەرعیدا لەم قۆناغەدا دەبێتە مایەی پەرتەوازەکردنی تواناکان و پارچەکردنی ڕیزەکانی و دووبەرەکی دروست کردن لە بۆچوونەکاندا، لەگەڵ ڕێزمان لەوانەی کە ئەو فەتوایەیان دەرکردووەو ڕێزی پلەی زانستیان و پۆستەکانیشیان دەگرین، خواى گەورە پشتیوان و هاوکاریان بێت .\nتەنها لەخواش چاوەڕێی پاداشتین .\nئەوانەی ئیمزایان لەسەر ئەم بابەتە کردووە :\n1- دکتۆر عەلی محێدین قەرەداغی / ئەمینداری گشتی یەکێتی جیهانی زانایانی مسوڵمان .\n2- دکتۆر محمود عبد عزیز العانی / ئەمینداری گشتی ئەنجومەنی زانایان عێراق .\n3- دکتۆر عبدالستار عبدالجبار جێگری ئەمینداری گشتی ئەنجومەنی زانایان عێراق .\n4- شیخ عبد الحمید ریکانی .\n5- شیخ محمد عمر عبدالعزیز .\n6- شیخ طایس الجمیلی .\n7- دکتۆر محمد عیاش الکبیسی .\n8- دکتۆر احمد عبدالوهاب .\n9- دکتۆر طه الدلیمی .\n10- دکتۆر حسام السامرائی .\n11- دکتۆر سامی رشید الجنابی .\n12- دکتۆر صالح عبدالقادر زنکی .


له په‌راوێزی په‌یوەندی کورد و شیعه\nد. هەردی مێد-فەرەنسا\nبه هه‌نگگرتنی پرسیڕق له شیکردنه‌وه و تێگه‌شتن له کرده سیاسییه‌کان پرسێکی نازانستی و عه‌فه‌وی نییه. له ڕاستیدا،Emotion که ده‌شێت به جۆشیان سۆز لێره وه‌ریبگێڕین،ڕه‌هه‌ند و لایه‌نێکی گرنگ و سه‌ره‌کی چالاکییه سیاسییەکانه. ڕقش به‌شێکی سه‌ره‌کی پرسیEmotion-ه. سیاسه‌ت به‌بێ خرۆشان، دروستکردنی جۆش و ڕق مه‌حاڵه. هه‌ڵه‌یه‌کی گه‌وره ده‌که‌ین وابزانین سیاسه‌ت و سیاسه‌تکردن بریتییه له کۆمه‌ڵێ کرده و گوفتاری عه‌قڵانی. سیاسه‌ت له جۆش،ڕق، هه‌ڵچوون، خرۆشان، فریودان...خاڵی نییه. ڕق به‌شێکی گرنگی کاری سیاسییه و یه‌کێکه له بزوێنه‌ره‌کانی په‌یوه‌ندی و په‌یوه‌ندبه‌ندییه سیاسییه‌کان.\nقسه‌کردن له ڕق و تێگه‌شتن لێی له دوو ئاستدا گرنگه: ئایاڕق له دامێنه‌وه درووست ده‌کرێت و له ئاستی سه‌ره‌وه به هه‌نگ وه‌رده‌گیرێت و بره‌وی پێده‌درێت؟یان له سه‌ره‌وه درووست ده‌کرێت و بۆ خواره‌وه شۆڕده‌بێته‌وه؟ له گۆشه‌نیگای ئه‌م دوو پرسیاره‌وه‌گرنگه ئه‌مڕۆ تێبگه‌ینڕقی شیعه له ئاستی خواره‌وه هه‌یه و بره‌وی پێده‌رێت له هه‌مبه‌ر کورد؟ یان له ئاستی سه‌ره‌وه، واته له ئاستی ده‌ستگاکانی ده‌وڵه‌ت و پارته شیعه‌کانه‌وه کار بۆ درووستکردنی ئه‌م ڕقه ده‌کرێت و کۆمه‌ڵگاش پێی تێدا ده‌خشێنێت؟\nبه خوێندنه‌وه بابه‌ت و مژاره میدیایی و ڕۆژنامه‌وانییه‌کان وا تێده‌گه‌ین که ڕقی شیعه له دامێنه‌وه درووستبووه و له ئاستی سه‌ره‌وه به هه‌نگ وه‌رگیراوه. بۆ نموونه، زۆرجار گوێمان له‌و بیرۆکه‌یه ده‌بێت که گوایه: گه‌ر گوتار و ئاکاری حزبه شیعه‌کانتونده له به‌رانبه‌ر کورد، ئه‌مه به مه‌به‌ستی سه‌رنجڕاکێشانی شه‌قامه. ئه‌م گوتاره له‌م ڕۆژانه زۆر له بره‌ودابوو. زۆرێک ده‌ڵێن حزبه شیعه‌کان گه‌ر به‌م شێوه‌یه توندبوون له په‌رله‌مان له سه‌روبه‌ندی گفتوگۆ و په‌سه‌ندکردنییاسای قه‌رز، به هۆی پرسی هه‌ڵبژاردنه و ده‌یانه‌وێت له‌م ڕێگه‌یه‌وه سۆز و په‌سندێتی شه‌قام بۆ خۆیان دابین بکه‌ن. واته، گه‌ر بڕوا به‌مان بکه‌ین کۆمه‌ڵگه‌ی شیعیڕقی له کورده و سیاسییه‌کانش ده‌یانه‌وێت له سه‌ر ئه‌م ڕقه وه‌به‌رهێنان بکه‌ن.\nبه‌ش به حاڵی خۆم، بڕوام به‌وه نییه‌ڕق له دامێنه‌وه درووستبێت. ڕقی شیعه له کورد، وه‌ک ڕقی تورکمان له که‌رکووک له کورد، هه‌ردووکیان به‌رهه‌می ئه‌کته‌ر و ده‌ستگا سیاسییه‌کانن. به مانایه‌کی دی،ڕق گه‌مه‌یه‌که له سه‌ره‌وه‌ڕا دروستکراوه و هه‌ر لێره‌شه‌وه بۆ کۆمه‌ڵگا له ڕێگه‌ی میدیا و ئه‌کته‌ره لۆکاڵییه‌کانه‌وه شۆڕده‌کرێته‌وه. له‌م ڕوانگه‌یه‌وه، پێموایه توندی پارته شیعه‌کان له به‌رانبه‌ر مافه‌کانی کورد و قه‌واره‌ی هه‌رێم هیچ په‌یوه‌ندی به شه‌قامی شیعه‌وه نییه. شه‌قام ته‌نیا بیانوو و پاساوه و جێی نیگه‌رانییشه که زۆرمان به هه‌ڵه بڕوامان پێهێناوه. شه‌قام پاساوێکی خه‌یاڵی، بیانوویه‌کیڤیرچواڵ و موجه‌رده که پارت و ده‌ستگا سیاسی و حکومییه‌کان بۆ لێدان له کورد و بچووککردنه‌وه‌ی فیدراڵی به‌کاری ده‌هێنن. به بڕوای من له ٢٠٠٩ه‌وه خه‌باتی شیعه خه‌باتی دروستکردنه‌وه‌ی ناوه‌ند و له په‌لوپۆخستنی قه‌راخه‌کانی ده‌وڵه‌ته. مالکی به ئاشکرا و ڕاشکاوانه ئاماژه‌ی به دروستکردنه‌وه‌ی ناوه‌ند ده‌دا، به ئاشکرا هه‌وڵی بۆ سه‌پاندنی ئه‌و بڕوایه ده‌دا که دروستکردنی ناوه‌ندێکی به‌هێز، زه‌مینه‌سازی بۆ ده‌رچوون له زه‌بروزه‌نگ و ڕێکخستنه‌وه‌ی کۆمه‌ڵگه‌ی عێراقی خۆشده‌کات.\nله کۆتاییدا، من بڕوام به‌و بیرۆکه‌یه نییه که هاووڵاتییانی شیعه دوژمنی کوردبن و ڕقیان له‌مان بێت. گه‌ر ڕقێک هه‌بێت دروستکراوه له سه‌ره‌وه‌ڕا هه‌م بۆ تۆخکردنه‌وه‌ی که‌لێنه‌کان، هه‌م بۆ به‌کارهێنانی وه‌ک پاساو و بیانوو به‌مه‌به‌ستی سیاسی.


Q. Bernard - Soccer - Yariga - Results, fixtures, tables and statistics\n2018/2019 برێست LI2 2688 30 30 0 1 1 0 3 0 0\n2017/2018 برێست LI2 2768 32 30 2 0 7 1 4 0 0\n2016/2017 برێست LI2 1072 14 13 1 3 2 0 2 0 0\n2016/2017 دیجون خپی 553 7 6 1 0 8 0 1 0 0\n2015/2016 Dijon II NA3 348 4 4 0 1 0 0 0 0 0\n2015/2016 دیجون LI2 2032 23 23 0 1 1 0 6 0 0\n2014/2015 نیۆرت LI2 3248 37 37 0 4 0 0 5 0 0\n2013/2014 نیۆرت LI2 3263 37 37 0 2 0 0 2 0 0\n2012/2013 نیۆرت LI2 3091 35 35 0 2 0 2 2 0 0\n2011/2012 نیۆرت NA1 3420 38 38 0 0 0 1 1 0 0\n2010/2011 نیۆرت NA1 3046 35 35 0 4 0 0 3 0 0\nگشتیی 25529 292 288 4 18 19 4 29 0 0\nFri 19/04/19 LI2 برێست 3 - 1 ئۆرلێنس بینینی ڕووداوەکان زانیاری زیاتر لەسەر ئەم یارییە\nFri 05/04/19 LI2 ڕێد ستار 0 - 2 برێست بینینی ڕووداوەکان زانیاری زیاتر لەسەر ئەم یارییە\nFri 29/03/19 LI2 برێست 0 - 0 کلێمۆنت زانیاری زیاتر لەسەر ئەم یارییە\nFri 30/11/18 LI2 برێست 2 - 0 ئاجاکسیۆ بینینی ڕووداوەکان زانیاری زیاتر لەسەر ئەم یارییە\nNational 1 پلەی دووەم 1x 2011/2012\nم. ئاوترێت 28\nت. ئایاسێ 32


لە سۆران دەیان دوكان و شوێن داخران | دەزگاى زارى کرمانجى\nلە سۆران دەیان دوكان و شوێن داخران\nلەچەند هەڵمەتێكی ئەمڕۆی تیمەكانی لیژنەی ئابووری سۆران بەمەبەستی بەدواداچوون بۆ كەلوپەلی ماوەبەسەرچوو، چەند شوێنێكی فرۆشگای خواردنەوە گازیەكان داخران و بەشێك لەو كەل و پەلانەش دەستیان بەسەرداگیرا، هەروەها خاوەنەكانیشیان ئاگادار كرانەوە بۆ ماوەی ٤٨ كاتژمێر سەردانی كردنیان بۆ ئۆفیسی سەرەكی لیژنەی ئابووری سۆران".\nهەروەها دوابەدوای ئاگاداركردنەوەمان لەلایەن گەشتوگوزاری سۆرانەوە ئەو هەڵمە بەرفراوانیە بۆ شوێنەگەشتیارەكان ئەنجامدراوەو ئەو شوێنانەی بەهۆی بوونی كەلوپەلی ماوە بەسەرچوو داخران و وە تەئكید لە جێبەجێ كردنی رێنماییە تەندروستیەكانیشەوە كرایەوە..\nبۆ بیرهێنانەوە هەر ئەمڕۆ لە هەرسێ شێفتدا ٨٠ شوێن بەهۆی جێبەجێ نەكردنی رێنماییەكان و بوونی كەلوپەلی ماوەبەسەرچوو داخراون.\nلیژنەی ئابووری سۆران


هێزە کوردیەکان چەندین ئەندامی داعش دەکوژن و دەگرن لە باکوری تەلەعفەر\nچەکدارەکان هەوڵیاندەدا دزەبکەنە سوریاوه لەرێگەی شکاندنی هێڵەکانی بەرگری کوردییه‌وه لە نزیك سنوری عێراق.\nهێزەکانی پێشمەرگە ژمارەیەك ئەندامی رێکخراوی 'دەوڵەتی ئیسلامی' (داعش)یان دەستگیرکردووە کە هەوڵی شکاندنی هێڵی بەرگری هێزە کوردیەکانیان دا بۆ دزەکردن بۆ سوریا. [وێنە: پەیجی فەیسبوکی تۆڕی میدیایی رۆژئاوای دیجلە]\nهێزەکانی پێشمەرگەی عێراق چەندین شەڕکەری رێکخراوی "دەوڵەتی ئیسلامی" (داعش)یان کوشتووە و دەستگیرکردووە کە هەوڵی دزەکردنیان دەدا بۆ سوریا، فەرماندەیەکی پێشمەرگە چوارشەممە (30 ئاب) رایگەیاند.\nئەو شەڕکەرانە لە شارۆچکەی عەیازیە هەڵهاتبوون لە باکوری تەلەعفەر، کە شەڕیکی سەختی تێدا دەکرێت بۆ گرتنەوەی دواین پێگەکانی داعش لە پارێزگای نەینەوا.\nفەرماندەی کەتیبەی 8 ی هێزەکانی پێشمەرگە، عەقید لوقمان ئیبراهیم، وتی هێزەکانی کەتیبەکە "لانیکەم 130 تیرۆرستیان کوشتووە و 12 تیرۆرستیشیان گرتووە."\nئیبراهیم بە دیارونای وت نۆ کەس لەوانەی دەستگیرکراون شەڕکەری بیانین کە بەزۆری بە رەچەڵەك ئەفغانی و چیچانین.\nوتیشی چەکدارەکان لە شەڕی عەیازیە هەڵهاتبوون و پلانیان دانابوو دزەبکەنە سوریا لەرێی شەنگالەوە بۆ باکور و لەوێوە بۆ شارۆچکەی رەبیعە لە سەر سنوری نێوان عێراق و سوریا.\nهێزەکانی پێشمەرگە جێگیربوون لە سەرانسەری ئەو ناوچەیه‌ی درێژده‌بێته‌وه له سنوری شەنگاله‌وه بۆ تەلەعفەر بۆ پاراستنی ئەو شار و گوندانەی لە داعشیان ئازادکرد لە کۆتایی 2015 لە باکور و باکوری رۆژئاوای نەینەوا.\nئیبراهیم وتی: "لە سەرەتادا ئێمە زانیاریی هەواڵگریمان پێگەیشت کە گروپێکی تیرۆریستانی داعش بەرەو سەنگەرەکانی ئێمە دێن بۆ هێرشکردنە سەریان."\nوتیشی چەکدارەکان پلانیان دانابوو هێڵی بەرگری پێشمەرگە بشکێنن بۆ ئەوەی بپەڕنەوە بۆ سوریا کە ئەو دەرچەی هەڵهاتنە تەنیا 45کم لە عەیازیەوە دوورە.\nهەروەها وتی: "هه‌ر کە زانیاریه‌كه‌مان پێگەیشت خۆمان ئامادەکرد بۆ شەڕ. تیرۆریستە هەڵهاتووەکان شەوی دووشەممە گەیشتن و پێکدادان روویدا کە بە شکستی ئەوان کۆتایی هات."\nوتیشی: "کاتێك ئازادکردنی عەیازیە تەواوببێت داعش هیچ بستە خاکێکی لەژێردەستدا نامێنێت لەناو سنورەکانی پارێزگای نەینەوادا."\nرمضان بدر محي الدين | 2017-09-10\nسڵاوی خواتان لێبێت! دەمەوێت دواین هەواڵ ببینم سەبارەت بە ریفراندۆمی کوردستان.\nعێراق داڵدەی خێزانی چەکدارەکانی داعش دەدات لە کەمپی موسڵ\nبەرپرسانی عێراقی بە دیارونایان وت ژنان و منداڵان مرۆڤدۆستانە مامەڵەیان لەگەڵدا دەکرێت بەگوێره‌ی رێسا مرۆییە نێودەوڵەتیەکان.\nهێزەکانی عێراق حەشارگەکانی داعش دەکەنە ئامانج لە تەلەعفەر\nسوپای عێراق و پێشمەرگە هەماهەنگی دەکەن لە ئۆپەراسیۆنە ئەمنیەکاندا\nدوای هەڵکشانی چالاکیەکانی داعش لەو هێڵە بەرفراوانەی هێزەکانی سوپای عێراق و پێشمەرگە لێك جیادەکاتەوە، ئەو دوولایەنە لەئێستادا گفتوگۆی ئۆپەراسیۆنی سەربازیی هاوبەش دەکەن.